**Έκθεση της Κοινοβουλευτικής Επιτροπής Εσωτερικών για τα θέματα «Η πολιτική διαχείρισης των μεταναστευτικών ροών» και «Η τοποθέτηση συρματοπλέγματος μήκους έντεκα χιλιομέτρων στη γραμμή κατάπαυσης του πυρός και τα προβλήματα που δημιουργούνται**

**στις γύρω κοινότητες»**

**Παρόντες:**

Άριστος Δαμιανού, πρόεδρος Πανίκος Λεωνίδου

Μαρίνα Νικολάου Μαρίνος Σιζόπουλος

Βαλεντίνος Φακοντής Μαρίνος Μουσιούττας

Νίκος Σύκας Σταύρος Παπαδούρης

 Η Κοινοβουλευτική Επιτροπή Εσωτερικών εξέτασε με τη διαδικασία του αυτεπαγγέλτου το πρώτο υπό αναφορά θέμα, το οποίο ενεγράφη από την ίδια, σε έξι συνεδρίες της, οι οποίες πραγματοποιήθηκαν την 31η Μαρτίου και στις 7 και 14 Απριλίου 2022, στις 7 και 14 Σεπτεμβρίου 2023, καθώς και στις 18 Απριλίου 2024. Επιπροσθέτως, εξέτασε με τη διαδικασία του αυτεπαγγέλτου το δεύτερο υπό αναφορά θέμα, το οποίο ενεγράφη έπειτα από εισήγηση των κ. Άριστου Δαμιανού, Μαρίνας Νικολάου και Βαλεντίνου Φακοντή, σε τρεις συνεδρίες της, οι οποίες πραγματοποιήθηκαν στις 7 Ιουλίου και στις 20 Οκτωβρίου 2022, καθώς και στις 18 Απριλίου 2024.

 Σημειώνεται ότι στο στάδιο της εξέτασης των υπό αναφορά θεμάτων παρευρέθηκαν επίσης τα μέλη της επιτροπής κ. Κυριάκος Χατζηγιάννης, Νίκος Γεωργίου και Χρίστος Σενέκης και τα μη μέλη της κ. Ευθύμιος Δίπλαρος, Μάριος Μαυρίδης, Ρίτα Θεοδώρου Σούπερμαν, Χρίστος Χριστοφίδης, Χρύσανθος Σαββίδης, Σωτήρης Ιωάννου, Κωστής Ευσταθίου και Αλεξάνδρα Ατταλίδου.

 Στο πλαίσιο των συνεδριάσεων που πραγματοποιήθηκαν για τη συζήτηση του πρώτου θέματος κλήθηκαν και παρευρέθηκαν ενώπιον της επιτροπής ο νυν Υπουργός Εσωτερικών, ο τέως Υπουργός Εσωτερικών και εκπρόσωποι του Υπουργείου Εσωτερικών και της Υπηρεσίας Ασύλου του ίδιου υπουργείου, η τέως Υπουργός Δικαιοσύνης και Δημοσίας Τάξεως, η νυν Υφυπουργός Κοινωνικής Πρόνοιας, η τέως Υφυπουργός Κοινωνικής Πρόνοιας και εκπρόσωποι του Υφυπουργείου Κοινωνικής Πρόνοιας, η Επίτροπος Προστασίας των Δικαιωμάτων του Παιδιού, ο επικεφαλής του European Migration Network Κύπρου και συντονιστής της Συμβουλευτικής Επιτροπής για την Ένταξη Μεταναστών, ο κοινοτάρχης Χλώρακα, εκπρόσωποι του Διεθνούς Οργανισμού Μετανάστευσης, της Κίνησης για Ισότητα, Στήριξη, Αντιρατσισμό (ΚΙΣΑ), του Κυπριακού Συμβουλίου για τους Πρόσφυγες, του ανθρωπιστικού οργανισμού «Hope For Children» CRC Policy Center, του Ινστιτούτου Εργασίας Κύπρου (ΙΝΕΚ-ΠΕΟ) και των μη κυβερνητικών οργανώσεων «Caritas Cyprus», «OASIS», «Sistema Cyprus» και «Generation for Change CY».

 Η Νομική Υπηρεσία της Δημοκρατίας και οι μη κυβερνητικές οργανώσεις «Cyprus Stop Trafficking», «STIGMA» και «DIGNITY», παρ’ όλο που κλήθηκαν, δεν εκπροσωπήθηκαν στις εν λόγω συνεδρίες της επιτροπής.

 Στο πλαίσιο των συνεδριάσεων της επιτροπής για το δεύτερο θέμα κλήθηκαν και παρευρέθηκαν ο τέως γενικός διευθυντής του Υπουργείου Εσωτερικών, ο έπαρχος Λευκωσίας, εκπρόσωποι της Ένωσης Κοινοτήτων Κύπρου, οι κοινοτάρχες και τα μέλη των κοινοτικών συμβουλίων Ακακίου, Αστρομερίτη, Αυλώνας, Δένειας, Κοκκινοτριμιθιάς, Μαμμάρων, Περιστερώνας και Κατωκοπιάς και εκπρόσωποι της Ομάδας Πρωτοβουλίας κατά των Συρματοπλεγμάτων.

 Το Υπουργείο Υγείας και η Νομική Υπηρεσία της Δημοκρατίας, παρ’ όλο που κλήθηκαν, δεν εκπροσωπήθηκαν στις εν λόγω συνεδριάσεις.

 Σημειώνεται ότι το Υπουργείο Εξωτερικών, το Υπουργείο Δικαιοσύνης και Δημοσίας Τάξεως, η Αστυνομία Κύπρου και η Υπάτη Αρμοστεία των Ηνωμένων Εθνών για τους Πρόσφυγες παρευρέθηκαν στη συζήτηση τόσο του πρώτου όσο και του δεύτερου θέματος.

 Η Επίτροπος Προστασίας Δεδομένων Προσωπικού Χαρακτήρα, παρ’ όλο που κλήθηκε για τη συζήτηση του δεύτερου θέματος, δεν παρευρέθηκε στη συζήτησή ενώπιον της επιτροπής, αλλά απέστειλε γραπτό σημείωμα με τις θέσεις της επ’ αυτού.

**Α. ΕΙΣΑΓΩΓΗ**

Η Κοινοβουλευτική Επιτροπή Εσωτερικών, στο πλαίσιο της άσκησης του δέοντος κοινοβουλευτικού ελέγχου, αξιολογώντας έγκαιρα τη σημαντικότητα του ζητήματος και εξ αφορμής των αυξημένων μεταναστευτικών ροών και σειράς μέτρων τα οποία λαμβάνονται από το κράτος για τη διαχείριση του μεταναστευτικού ζητήματος, συνήλθε σε πέντε συνεδρίες, οι οποίες πραγματοποιήθηκαν την 31η Μαρτίου και στις 7 και 14 Απριλίου 2022, καθώς και στις 7 και 14 Σεπτεμβρίου 2023, για να ενημερωθεί επί του εν λόγω ιδιαίτερα σημαντικού θέματος. Περαιτέρω, προέβη στην εξέταση του δεύτερου θέματος, το οποίο εντάσσεται στην επιμέρους συζήτηση αναφορικά με την αξιολόγηση της αποτελεσματικότητας των μέτρων που λαμβάνονται από το κράτος για τη διαχείριση των μεταναστευτικών ροών, σε δύο συνεδρίες της, που πραγματοποιήθηκαν στις 7 Ιουλίου και στις 20 Οκτωβρίου 2022.

 Σημειώνεται ότι η επιτροπή, στο πλαίσιο της συζήτησης για τη διαχείριση των μεταναστευτικών και προσφυγικών ροών και τις διαδικασίες ένταξης πολιτών τρίτων χωρών στην κοινωνία, συζήτησε επίσης συναφές θέμα, εγγραφέν με τη διαδικασία του αυτεπαγγέλτου, αναφορικά με την εξεύρεση κατάλληλων χώρων για τη δημιουργία δομών εφηβικής προστασίας μεταναστών, σε συνεδρία της, που πραγματοποιήθηκε στις 23 Νοεμβρίου 2023.

 Εισάγοντας τα υπό αναφορά θέματα στην επιτροπή, ο πρόεδρος και τα μέλη της τόνισαν ότι επιβάλλεται η αποτελεσματική διαχείριση του μεταναστευτικού ζητήματος μέσω ενός ολοκληρωμένου σχεδιασμού και μίας συγκροτημένης πολιτικής διαχείρισης, διασφαλίζοντας μεταξύ άλλων την ταχεία και σύννομη εξέταση των αιτήσεων ασύλου, την εισαγωγή πολιτικών ένταξης για μετανάστες και πρόσφυγες που βρίσκονται νόμιμα στην Κυπριακή Δημοκρατία και τη λειτουργία κατάλληλων δομών υποδοχής και φιλοξενίας. Περαιτέρω, εκφράστηκαν απόψεις για την ανάγκη αναθεώρησης των προνοιών του ευρωπαϊκού Κανονισμού του Δουβλίνου, ώστε να προβλεφθεί ένα σύστημα κατανομής των προσφύγων σε όλα ανεξαιρέτως τα κράτη μέλη, αναλόγως του πληθυσμού και των δυνατοτήτων τους.

 Παράλληλα, ο πρόεδρος της επιτροπής επισήμανε ότι η Κυπριακή Δημοκρατία αντιμετωπίζει σημαντικά διακυβεύματα ως αποτέλεσμα των μεταναστευτικών ροών και της ανθρωπιστικής κρίσης που προήλθε λόγω του πολέμου στην Ουκρανία και, ως εκ τούτου, κρίνεται αναγκαία η αντιμετώπιση των ζητημάτων τα οποία προκύπτουν στη βάση του αναγκαίου σχεδιασμού και της ορθής πολιτικής διαχείρισης του μεταναστευτικού ζητήματος.

 Στο στάδιο της συζήτησης των ως άνω θεμάτων τα μέλη της επιτροπής και άλλοι βουλευτές μη μέλη αυτής υπογράμμισαν την ανάγκη υιοθέτησης μέτρων για διαχείριση των αυξημένων μεταναστευτικών ροών, διασφαλίζοντας παράλληλα τα δικαιώματα τόσο των μεταναστών όσο και των κατοίκων της Κυπριακής Δημοκρατίας. Συναφώς, ζήτησαν από τους καθ’ ύλην αρμόδιους υπουργούς και την καθ’ ύλην αρμόδια υφυπουργό, την Αστυνομία Κύπρου, τις αρμόδιες κρατικές αρχές και υπηρεσίες, αλλά και τους εκπροσώπους των εμπλεκόμενων φορέων, ενημέρωση αναφορικά με τις μεταναστευτικές ροές στην Κυπριακή Δημοκρατία, τον σχεδιασμό και τα μέτρα για την αντιμετώπιση και διαχείρισή τους, τις επιπτώσεις αυτών των μέτρων στους κατοίκους της Κυπριακής Δημοκρατίας, αλλά και τις συνθήκες διαβίωσης των μεταναστών που εισέρχονται στην Κυπριακή Δημοκρατία.

 Πέραν των πιο πάνω, την επιτροπή απασχόλησαν τα επεισόδια βίας που εκδηλώθηκαν στον Χλώρακα και στη Λεμεσό και η ανάγκη όπως η κυβέρνηση διασφαλίσει έμπρακτα την ασφάλεια των πολιτών και την προστασία των ανθρώπινων δικαιωμάτων.

 Συναφώς, η επιτροπή αποφάσισε τη σύνταξη έκθεσης προς την ολομέλεια του σώματος αναφορικά με τα διαμειφθέντα στο πλαίσιο των συνεδριάσεων της επιτροπής, οι οποίες πραγματοποιήθηκαν στο χρονικό διάστημα μεταξύ 31ης Μαρτίου 2022 και 14ης Σεπτεμβρίου 2023.

**Β. ΘΕΣΕΙΣ/ΑΠΟΨΕΙΣ ΕΜΠΛΕΚΟΜΕΝΩΝ ΜΕΡΩΝ**

1. **Υπουργός Εσωτερικών**

 Ο νυν Υπουργός Εσωτερικών, κατά τις συνεδρίες της επιτροπής που πραγματοποιήθηκαν στις 7 και 14 Σεπτεμβρίου 2023, δήλωσε ότι το μεταναστευτικό αποτελεί περίπλοκο και πολυδιάστατο θέμα. Παράλληλα, επισήμανε ότι η ασφυκτική πίεση των μεταναστευτικών ροών στο σύστημα υποδοχής και ένταξης των μεταναστών, ιδίως κατά τα τελευταία δύο έτη, είχε ως αποτέλεσμα η Κύπρος να έχει τον εξαπλάσιο αριθμό μεταναστών συγκριτικά με άλλες χώρες της πρώτης γραμμής κατ’ αναλογίαν πληθυσμού, καθώς και ότι μέχρι τον Μάρτιο του 2023 εκκρεμούσε η εξέταση 30 000 αιτήσεων ασύλου.

 Επιπροσθέτως, αναφέρθηκε στην αύξηση των μεταναστευτικών και προσφυγικών ροών από τη Συρία στον Λίβανο, στον οποίο επί του παρόντος διαμένουν περίπου 2 500 000 μετανάστες, επισημαίνοντας ότι έχει ήδη αποστείλει επιστολή στον Αντιπρόεδρο της Ευρωπαϊκής Επιτροπής κ. Μαργαρίτη Σχοινά, ώστε να ενημερωθούν τα υπόλοιπα κράτη μέλη για την ανάγκη αξιολόγησης της κατάστασης στον Λίβανο και έγκρισης χρηματοδότησης κατά τον ίδιο τρόπο που χρηματοδοτείται η Τουρκία.

 Περαιτέρω, ενημέρωσε την επιτροπή αναφορικά με τη μακροπρόθεσμη στρατηγική για απάμβλυνση του μεταναστευτικού ζητήματος, η οποία διαιρείται στους ακόλουθους πυλώνες:

**α. Αποτροπή και μείωση των μεταναστευτικών ροών**

 Για τον σκοπό αυτό επίκειται η υλοποίηση του Σχεδίου Δράσης Ανατολικής Μεσογείου και η Κυπριακή Δημοκρατία, με πνεύμα συνεργασίας, στήριξε την προώθηση του Συμφώνου για τη Μετανάστευση και το Άσυλο. Παράλληλα, πραγματοποιείται διαδικτυακή ενημερωτική καμπάνια σε χώρες της Αφρικής, για να αντιμετωπιστεί η παραπληροφόρηση και να δοθεί ενημέρωση για τα πραγματικά δεδομένα και τις συνθήκες που ισχύουν στην Κύπρο για τους αιτητές ασύλου, ενώ ζητήθηκε και από την Ευρωπαϊκή Ένωση να προβεί σε αντίστοιχες ενημερωτικές καμπάνιες στις εν λόγω χώρες.

 Με βάση τα πιο πάνω, αλλά και άλλους εξωγενείς παράγοντες, από τον Μάρτιο μέχρι τον Αύγουστο του 2023 σημειώθηκε μείωση κατά 51% στις αιτήσεις ασύλου.

Επιπροσθέτως, επήλθε μείωση στις μεταναστευτικές ροές από τη γραμμή κατάπαυσης του πυρός, λόγω των μέτρων που υιοθετήθηκαν σε σχέση με την Τουρκία, της ενημερωτικής εκστρατείας που πραγματοποιείται σε τρίτες χώρες και άλλων εξωγενών παραγόντων.

 Σε σχέση με τις υποδείξεις αναφορικά με τα προβλήματα που προκύπτουν από την τοποθέτηση συρματοπλέγματος στη γραμμή κατάπαυσης του πυρός τερματίζεται η πολιτική τοποθέτησης των συρματοπλεγμάτων.

**β. Επιτάχυνση των διαδικασιών εξέτασης αιτήσεων ασύλου**

 Για τον σκοπό αυτό διπλασιάστηκε ο αριθμός των εξεταστών και υπάρχει πρόθεση για πρόσληψη επιπρόσθετων 25 ατόμων, ενώ έχουν ήδη απλοποιηθεί οι διαδικασίες αναφορικά με τις προσφυγές στο δικαστήριο. Επιπλέον, στο παρόν στάδιο δεν κρίνεται απαραίτητη η πρόσληψη περαιτέρω προσωπικού στην Υπηρεσία Ασύλου και μελετάται το ενδεχόμενο συνεργασίας με τον Παγκύπριο Δικηγορικό Σύλλογο.

 Σε αντιδιαστολή με τις 1 000 αιτήσεις ασύλου που εξετάζονταν μηνιαίως στο παρελθόν, σήμερα εξετάζονται μηνιαίως μέχρι 2 000 αιτήσεις, ενώ τα χρονοδιαγράμματα ολοκλήρωσης της εξέτασης των αιτήσεων μειώθηκαν από 9 σε 3 μήνες και για πρόδηλα αβάσιμες αιτήσεις στον 1 μήνα.

**γ. Βελτίωση των υποδομών**

Αναφορικά με το Κέντρο Πρώτης Υποδοχής «Πουρνάρα», παρατηρήθηκε μείωση των διαμενόντων σε αυτό, ήτοι από 3 000 άτομα που διέμεναν το 2021 διαμένουν πλέον μέχρι 900 άτομα. Επιπροσθέτως, πραγματοποιούνται βελτιωτικά έργα, με κόστος €25 εκατομ., το οποίο αναμένεται να καλυφθεί από κονδύλια της Ευρωπαϊκής Ένωσης.

Όσον αφορά το Κέντρο Φιλοξενίας Αιτητών Διεθνούς Προστασίας «Λίμνες» και την κατασκευή προαναχωρησιακού κέντρου στις Λίμνες, το οποίο κρίνεται απολύτως αναγκαίο, εφόσον δεν υπάρχει ικανοποιητικός αριθμός χώρων κράτησης των προσώπων των οποίων η αίτηση ασύλου απορρίφθηκε, έχουν αρχίσει οι απαιτούμενες εργασίες. Η αποπεράτωση του έργου αναμένεται να ολοκληρωθεί εντός δύο ετών και το κόστος ανέρχεται σε €80 εκατομ., εκ των οποίων ποσό €67 εκατομ. θα παραχωρηθεί από την Ευρωπαϊκή Ένωση.

Τέλος, οι εργασίες αναβάθμισης του Κέντρου Υποδοχής και Φιλοξενίας Αιτητών Διεθνούς Προστασίας στην Κοφίνου ολοκληρώθηκαν προσφάτως.

**δ. Επιστροφές**

Κατά το τετράμηνο πριν από τις 7 Σεπτεμβρίου 2023 αφίχθησαν στην Κύπρο 4 100 αιτητές ασύλου και αποχώρησαν 4 700.

Το γραφείο επιστροφών ενισχύθηκε και πραγματοποιούνται ενημερωτικές καμπάνιες στα πρόσωπα των οποίων η αίτηση ασύλου απορρίφθηκε, με αποτέλεσμα οι επιστροφές να έχουν αυξηθεί κατά 50%.

Για σκοπούς εθελούσιων επιστροφών, παρέχεται το κίνητρο της καταβολής χρηματικού ποσού από €1.000 μέχρι €1.500, το οποίο προέρχεται από κονδύλια της Ευρωπαϊκής Ένωσης, καθώς και αεροπορικό εισιτήριο για την επιστροφή του ενδιαφερόμενου προσώπου.

Διευκρινίστηκε ότι η υπό αναφορά στρατηγική δεν είναι στατική, αλλά μεταβάλλεται και εμπλουτίζεται στη βάση των εξελίξεων στο μεταναστευτικό.

Πέραν των πιο πάνω, για σκοπούς πάταξης της παράνομης εργασίας, σε συνεργασία με το Υπουργείο Εργασίας και Κοινωνικών Ασφαλίσεων, διεξάγεται εντατική εκστρατεία για εντοπισμό τέτοιων φαινομένων και προώθηση των εθελούσιων επιστροφών. Όπως αναφέρθηκε, ο αριθμός των μεταναστών που προέρχονται από το Νεπάλ και την Ινδία και εργάζονται στην Κύπρο μειώθηκε, αλλά παρατηρείται το φαινόμενο μετά την ολοκλήρωση ή τη διακοπή της περιόδου εργοδότησής τους να προβαίνουν στην υποβολή αίτησης ασύλου. Περαιτέρω, διευκρίνισε ότι οι αιτητές ασύλου των οποίων η αίτηση εκκρεμεί προς εξέταση δύνανται να εργάζονται ενόσω αυτή εκκρεμεί, αλλά, σε περίπτωση κατά την οποία αυτή απορριφθεί, δεν δικαιούνται να εργάζονται ούτε να λαμβάνουν επιδόματα.

Επιπροσθέτως, αναφέρθηκε στις συναντήσεις που πραγματοποιούνται με άλλες εμπλεκόμενες υπηρεσίες αναφορικά με την ένταξη των μεταναστών στην κυπριακή κοινωνία και επισήμανε ότι, κατόπιν αξιολόγησης της υφιστάμενης κατάστασης και με γνώμονα τη διασφάλιση των ανθρώπινων δικαιωμάτων, το ποσό των παρεχόμενων επιδομάτων δεν δύναται να μειωθεί.

Παράλληλα, επισήμανε ότι η πλειοψηφία των μεταναστών που εισέρχονται στην Κυπριακή Δημοκρατία μέσω της γραμμής κατάπαυσης του πυρός είναι οικονομικοί μετανάστες και η πολιτική του υπουργείου επικεντρώνεται στον περιορισμό των οικονομικών οφελών τα οποία θεωρούν οι εν λόγω μετανάστες ότι δύναται να παραχωρηθούν σε αυτούς, σημειώνοντας ότι έχουν ήδη εξαρθρωθεί δύο κυκλώματα διακίνησης μεταναστών και επίκειται η διεξαγωγή και άλλων επιχειρήσεων για τον σκοπό αυτό.

Αναφορικά με τα επεισόδια που σημειώθηκαν κατά τον Αύγουστο και τον Σεπτέμβριο του 2023 στην κοινότητα Χλώρακα και στον δήμο Λεμεσού με επίκεντρο το μεταναστευτικό, η επιτροπή ενημερώθηκε ότι θα καταβληθούν αποζημιώσεις όσον αφορά στις ζημιές που προκλήθηκαν και εμπίπτουν στην αρμοδιότητα του Υπουργείου Εσωτερικών.

Το Υπουργείο Εσωτερικών παραμένει συγκρατημένα αισιόδοξο, εφόσον έχουν βελτιωθεί τα αριθμητικά δεδομένα των μεταναστών που καταφθάνουν στην Κύπρο. Σημειώνεται ότι το μεταναστευτικό ζήτημα εξαρτάται από αστάθμιστους και εξωγενείς παράγοντες.

1. **Τέως Υπουργός Εσωτερικών**

 Ο τέως Υπουργός Εσωτερικών, κατά τη συνεδρία η οποία πραγματοποιήθηκε την 31η Μαρτίου 2022, ενημέρωσε την επιτροπή ως προς τα ακόλουθα:

**α. Προσφυγική κρίση ως αποτέλεσμα της ρωσικής επίθεσης στην Ουκρανία**

Η ανθρωπιστική κρίση στην Ουκρανία επηρέασε δυσμενώς την αποτελεσματικότητα των ενεργειών που αναλαμβάνονται από την κυβέρνηση στον τομέα της διαχείρισης των μεταναστευτικών ροών.

Μέχρι τον Μάρτιο του 2022 διήλθαν των συνόρων της Ουκρανίας 4 000 000 πρόσφυγες και σε περίπτωση συνέχισης των εχθροπραξιών ο αριθμός τους αναμένεται να αυξηθεί σημαντικά. Ειδικότερα, τον Μάρτιο του 2022 διέμεναν στην Κυπριακή Δημοκρατία περίπου 10 000 Ουκρανοί πρόσφυγες. Σε επίπεδο Ευρωπαϊκής Ένωσης, για σκοπούς διαχείρισης των ροών προσφύγων, δεσμεύθηκαν από την Ευρωπαϊκή Επιτροπή μέχρι τον Μάρτιο του 2022 κονδύλια για θέματα μετανάστευσης ύψους €17 δις.

Τα επιμέρους μέτρα τα οποία λήφθηκαν από το κράτος μέχρι τον Μάρτιο του 2022 για τους Ουκρανούς πρόσφυγες αφορούσαν τα ακόλουθα:

i. Η λειτουργία ειδικής τηλεφωνικής γραμμής επικοινωνίας και η δυνατότητα ηλεκτρονικής συμπλήρωσης στοιχείων για απόκτηση καθεστώτος προσωρινής προστασίας με φυσική παρουσία να απαιτείται μόνο για σκοπούς λήψης βιομετρικών χαρακτηριστικών και φωτογραφίας.

ii. Παροχή συγκεκριμένων χαλαρώσεων σε θέματα ταξιδιωτικών εγγράφων και διευθετήσεις για το συγκεκριμένο θέμα μέσω της ουκρανικής πρεσβείας στην Κύπρο.

iii. Δέσμευση από το Υφυπουργείο Τουρισμού 3 000 δωματίων σε ξενοδοχειακά καταλύματα μέχρι το τέλος του μηνός Απριλίου.

iv. Παροχή ειδικής κάρτας, με ισχύ για χρονικό διάστημα 12 μηνών, για σκοπούς πρόσβασης σε διαμονή και σίτιση, ιατροφαρμακευτική περίθαλψη, εκπαίδευση για τα παιδιά που φοιτούν σε σχολεία και εργοδότηση.

Σημειώνεται ότι οι κρατικές αρχές επέδειξαν τη δέουσα προσοχή για την αποφυγή περιπτώσεων εκμετάλλευσης και εμπορίας προσώπων από την Ουκρανία.

**β. Θέματα μετανάστευσης**

Οι αυξανόμενες αφίξεις μεταναστών και η εργαλειοποίηση του θέματος από την Τουρκία επιδείνωσαν την κατάσταση μέχρι τον Μάρτιο του 2022, παρά τον δραστικό περιορισμό των αφίξεων αλλοδαπών φοιτητών, παράνομων μεταναστών διά θαλάσσης και προσώπων που τελούν εικονικό γάμο με σκοπό την είσοδο ή παραμονή στην Κυπριακή Δημοκρατία.

Περαιτέρω, η τότε εφαρμογή νέας μεταναστευτικής πολιτικής, μέχρι τον Μάρτιο του 2022, με ταχύρρυθμες διαδικασίες εξέτασης αιτήσεων ασύλου, δεν επέφερε μείωση στον αριθμό των αιτητών διεθνούς προστασίας κυρίως ένεκα των ολοένα αυξανόμενων μεταναστευτικών ροών. Ειδικότερα, ενώ το έτος 2021 οι εκκρεμούσες αιτήσεις ασύλου ήταν περίπου 18 000, εκ των οποίων εξετάσθηκαν 16 500 και 14 400 από αυτές απορρίφθηκαν, τον Μάρτιο του 2022 εκκρεμούσε η εξέταση 20 900 αιτήσεων. Όσον αφορά την πολιτική διαχείρισης των Συρίων αιτητών ασύλου, αυτή χρήζει επαναξιολόγησης εν ευθέτω χρόνω.

Επιπροσθέτως, ο αριθμός των επιστροφών που πραγματοποιήθηκαν από το έτος 2021, με βάση τη διαδικασία για την επιστροφή παράνομων μεταναστών σε ασφαλείς τρίτες χώρες, αυξήθηκε σημαντικά.

Όσον αφορά τη συνεχή και συστηματική διέλευση από την Πράσινη Γραμμή αριθμού μεταναστών, υπήρξε ραγδαία αύξηση μέχρι τον Μάρτιο του 2022. Οι εν λόγω μετανάστες προέρχονται κυρίως από χώρες της υποσαχάριας Αφρικής και ταξιδεύουν από το αεροδρόμιο της Κωνσταντινούπολης προς το αεροδρόμιο της Τύμβου, λαμβάνουν «προσωρινή άδεια παραμονής» από τα κατεχόμενα και ακολούθως καταφεύγουν στις ελεύθερες περιοχές. Συναφώς, με στόχο την πάταξη του προβλήματος των μεταναστευτικών ροών από τα κατεχόμενα, κρίθηκε απαραίτητη η λήψη μέτρων για ενίσχυση του μηχανισμού φύλαξης της Πράσινης Γραμμής.

Παράλληλα, η διαδικασία εισδοχής ξένων φοιτητών στις σχολές που λειτουργούν στην Κύπρο επαναξιολογήθηκε και διαφοροποιήθηκε, με απώτερο στόχο την αντιμετώπιση της παράνομης εισόδου και διαμονής στην Κυπριακή Δημοκρατία εικονικών φοιτητών. Ως εκ τούτου, ο αριθμός των ξένων φοιτητών μειώθηκε περίπου κατά 2 500 με 3 000 φοιτητές.

Περαιτέρω, στο πλαίσιο της εφαρμογής των ισχυουσών νομοθετικών ρυθμίσεων για την αντιμετώπιση του φαινομένου τέλεσης εικονικών γάμων, αφαιρέθηκε από δύο πρόσωπα το δικαίωμα τέλεσης γάμων.

Πέραν των πιο πάνω, σημειώνεται η ανάγκη τοποθέτησης εκπροσώπου του Ευρωπαϊκού Οργανισμού Συνοριοφυλακής και Ακτοφυλακής (FRONTEX) στο αεροδρόμιο της Κωνσταντινούπολης για έλεγχο και ενδεχομένως αποτροπή της επιβίβασης των επιβαινόντων προς τα κατεχόμενα, καθώς και επιτήρησης των λιμανιών της Αττάλειας και της Μερσίνης μέσω των οποίων σκάφη καταφθάνουν στις κατεχόμενες περιοχές.

Τέλος, λήφθηκε απόφαση για μετάκληση δικαστή από την Ελλάδα, ώστε να συνδράμει στην επιτάχυνση των διαδικασιών εξέτασης αιτήσεων ασύλου στο Διοικητικό Δικαστήριο Διεθνούς Προστασίας, καθώς και για αναθεώρηση της ισχύουσας νομοθεσίας, με την υιοθέτηση επιπρόσθετων νομοθετικών ρυθμίσεων στον περί Προσφύγων Νόμο.

**γ. Κέντρο Πρώτης Υποδοχής «Πουρνάρα»**

Από τον Σεπτέμβριο του 2021 μέχρι τον Μάρτιο του 2022 διέμειναν στο υπό αναφορά κέντρο πέραν των 3 000 αιτητών ασύλου, οι οποίοι προέρχονταν κυρίως από τη Νιγηρία, το Κονγκό, το Πακιστάν, τη Σομαλία, τη Συρία, το Μπαγκλαντές, το Καμερούν και το Αφγανιστάν. Ο διαχωρισμός αυτών βάσει εθνικότητας μελετάται σε υπηρεσιακό επίπεδο, με απώτερο στόχο τη μείωση των κρουσμάτων εγκληματικότητας.

Όσον αφορά τους ασυνόδευτους ανηλίκους, οι οποίοι κατά την επίσκεψη του τέως Προέδρου της Κυπριακής Δημοκρατίας στο εν λόγω κέντρο ήταν περίπου 350, κρίθηκε αναγκαία η μεταφορά τους σε κατάλληλες δομές και συναφώς αριθμός αυτών μεταφέρθηκε σε ξενοδοχειακές μονάδες στη Λάρνακα και στην Πάφο. Παρά ταύτα, ο αριθμός των ασυνόδευτων ανηλίκων κατά τον Μάρτιο του 2022 παρέμενε υψηλός λόγω των ολοένα αυξανόμενων μεταναστευτικών ροών. Επ’ αυτού σημειώθηκε ότι το θέμα της διαχείρισης των ασυνόδευτων ανηλίκων έχει πλέον αναλάβει το Υφυπουργείο Κοινωνικής Πρόνοιας, αλλά και ότι αρκετοί ασυνόδευτοι ανήλικοι αρνήθηκαν να υποβληθούν σε εξετάσεις εκτίμησης της ηλικίας τους και ως εκ τούτου απαιτείται η λήψη μέτρων για αντιμετώπιση του εν λόγω ζητήματος.

Επιπροσθέτως, κατά την εν λόγω συνεδρία αναφέρθηκε ότι καταβάλλονταν προσπάθειες για αναβάθμιση του Κέντρου Πρώτης Υποδοχής «Πουρνάρα» και για τον σκοπό αυτό θα αξιοποιούνταν ευρωπαϊκά κονδύλια. Ειδικότερα, το προτεινόμενο έργο περιλαμβάνει τη δημιουργία εξωτερικού χώρου αναμονής, την αύξηση των χώρων ταυτοποίησης, εγγραφής και λήψης δακτυλικών αποτυπωμάτων και διενέργειας ανακριτικών ελέγχων, την αναδιαμόρφωση και αναβάθμιση των χώρων καραντίνας για μεταδιδόμενα νοσήματα, την επέκταση του «safe zone» για παιδιά, την αύξηση των γραφειακών χώρων και των χώρων που λειτουργούν ως εξεταστικά κέντρα, τη βελτίωση της περίφραξης και προσθήκη δεύτερης περίφραξης, δημιουργώντας έναν περιμετρικό δρόμο στον οποίο η Αστυνομία θα πραγματοποιεί περιπολίες, βελτίωση φωτισμού και συστήματος ασφαλείας, τη βελτίωση της αποχέτευσης, της ύδρευσης και των ηλεκτρολογικών εγκαταστάσεων και την αναβάθμιση των κοινόχρηστων χώρων.

Παράλληλα, προκηρύχθηκε διαγωνισμός για τη σίτιση τόσο στο Κέντρο Πρώτης Υποδοχής «Πουρνάρα» όσο και στο κέντρο φιλοξενίας «Λίμνες» στη Μενόγεια και στο Κέντρο Υποδοχής και Φιλοξενίας Αιτητών Διεθνούς Προστασίας στην Κοφίνου, με δαπάνη ύψους €33.960.000, χωρίς ΦΠΑ, αφενός με συγχρηματοδότηση από την Ευρωπαϊκή Ένωση και αφετέρου με κάλυψη κατά €30 εκατομ. από την Κυπριακή Δημοκρατία.

**δ. Κέντρο Φιλοξενίας Αιτητών Διεθνούς Προστασίας «Λίμνες»**

Το υπό αναφορά κέντρο λειτουργεί ως κέντρο φιλοξενίας και τα πρόσωπα που φιλοξενούνται σε αυτό έχουν δικαίωμα εισόδου και εξόδου. Μέχρι τον Μάρτιο του 2022 μεταφέρθηκαν στο εν λόγω κέντρο 700 άτομα, αλλά μόνο 80 παρέμειναν σε αυτό. Τα άτομα που εγκαταλείπουν το κέντρο στερούνται οποιωνδήποτε επιδομάτων και ενδεχομένως να απασχολούνται παράνομα.

Το Υπουργείο Εσωτερικών προτίθεται να προβεί στην υλοποίηση βελτιωτικών έργων, ώστε να αποφορτισθεί το κέντρο «Πουρνάρα». Επ’ αυτού σημειώνεται ότι, παρά την καθυστέρηση από πλευράς της Ευρωπαϊκής Επιτροπής να ανταποκριθεί όσον αφορά τυχόν συνδρομή της στην προσπάθεια αυτή, ήδη πραγματοποιούνται εργασίες για αναβάθμιση των υφιστάμενων δομών για σκοπούς βελτίωσης των συνθηκών διαμονής και μεταφορά ατόμων από το κέντρο «Πουρνάρα».

**ε. Προαναχωρησιακό κέντρο**

Το Κέντρο Υποδοχής και Φιλοξενίας Αιτητών Διεθνούς Προστασίας που βρίσκεται στην Κοφίνου λειτουργεί ως προαναχωρησιακό κέντρο και είναι υπερπλήρες. Συναφώς, το Υπουργείο Εσωτερικών προτίθεται να προβεί στην υλοποίηση έργου για τη δημιουργία νέου προαναχωρησιακού κέντρου δίπλα από το κέντρο «Λίμνες», με συγχρηματοδότηση από την Ευρωπαϊκή Ένωση.

Το ως άνω κέντρο θα λειτουργεί για σκοπούς φιλοξενίας ατόμων των οποίων οι αιτήσεις διεθνούς προστασίας έχουν απορριφθεί δευτεροβάθμια από το Διοικητικό Δικαστήριο Διεθνούς Προστασίας, μέχρι την απέλαση και επιστροφή τους, χωρίς δικαίωμα εξόδου.

**στ. Επιπρόσθετες ενέργειες**

Πέραν των ως άνω, η Κυπριακή Δημοκρατία μέχρι τον Μάρτιο του 2022 προέβη στις ακόλουθες ενέργειες:

i. Σύναψη μνημονίου συναντίληψης με την Ευρωπαϊκή Επιτροπή για την αποτελεσματική και συλλογική αντιμετώπιση του μεταναστευτικού ζητήματος.

ii. Σύναψη συμφωνίας με την Ευρωπαϊκή Υπηρεσία Υποστήριξης για το Άσυλο (EASO) για το επιχειρησιακό πρόγραμμα υποστήριξης που προσφέρεται στην Κύπρο.

iii. Εκπόνηση επιχειρησιακού σχεδίου δράσης για τις επιστροφές με τον FRONTEX προς ενίσχυση της συνδρομής αυτού στην Κυπριακή Δημοκρατία.

iv. Σύναψη συμφωνίας με την Ευρωπαϊκή Επιτροπή για ενίσχυση της Κύπρου σε θέματα επιστροφών.

1. **Τέως Υπουργός Δικαιοσύνης και Δημοσίας Τάξεως**

Η τέως Υπουργός Δικαιοσύνης και Δημοσίας Τάξεως, κατά τις συνεδριάσεις της επιτροπής οι οποίες πραγματοποιήθηκαν στις 7 και 14 Σεπτεμβρίου 2023, δήλωσε ότι, στο πλαίσιο της πρόληψης και σε συνεργασία με την Αστυνομία Κύπρου, προωθείται προς υλοποίηση ο θεσμός της κοινοτικής αστυνόμευσης, με πιλοτική εφαρμογή στη Λεμεσό και στον Χλώρακα εντός 2 μηνών. Ειδικότερα, ο εν λόγω θεσμός αφορά στη δημιουργία τοπικών συμβουλίων πρόληψης της παραβατικότητας, στα οποία θα συμμετέχουν η Αστυνομία Κύπρου, οι Υπηρεσίες Κοινωνικής Ευημερίας, οι Υπηρεσίες Ψυχικής Υγείας, το Υπουργείο Παιδείας, Αθλητισμού και Νεολαίας, οι τοπικές αρχές και εκπρόσωποι της τοπικής κοινωνίας.

Επιπροσθέτως, αναφέρθηκε στην εκπόνηση και εφαρμογή της Εθνικής Στρατηγικής για την Προστασία και Προαγωγή των Ανθρώπινων Δικαιωμάτων και στην ανάγκη προώθησης και ψήφισης νομοσχεδίου υπό τον τίτλο «Ο περί του Πρόσθετου Πρωτοκόλλου στη Σύμβαση κατά του Εγκλήματος μέσω Διαδικτύου, αναφορικά με την Ποινικοποίηση Πράξεων Ρατσιστικής και Ξενοφοβικής Φύσης που Διαπράττονται μέσω Συστημάτων Ηλεκτρονικών Υπολογιστών (Κυρωτικός) (Τροποποιητικός) Νόμος του 2019», το οποίο εκκρεμεί ενώπιον της Κοινοβουλευτικής Επιτροπής Εξωτερικών και Ευρωπαϊκών Υποθέσεων, καθώς και νομοσχεδίου αναφορικά με τη διασπορά ψευδών ειδήσεων, το οποίο εκκρεμεί ενώπιον της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως.

Πέραν των πιο πάνω, η ίδια αξιωματούχος ενημέρωσε την επιτροπή ότι, όσον αφορά στα περιστατικά που σημειώθηκαν κατά τον Αύγουστο και τον Σεπτέμβριο του 2023 στον Χλώρακα και στη Λεμεσό, τα οποία σχετίζονταν με το μεταναστευτικό και διελάμβαναν ρητορική μίσους, η Αστυνομία Κύπρου έχει προβεί στις απαραίτητες ενέργειες για διερεύνηση των υποθέσεων, ώστε να οδηγηθούν οι υπαίτιοι στο δικαστήριο.

Αναφορικά με τα επεισόδια που σημειώθηκαν στον Χλώρακα και στη Λεμεσό κατά τη διάρκεια διαμαρτυριών, ενημέρωσε την επιτροπή ότι με δικές της εντολές άρχισαν διαδικασίες διερεύνησης και, ως εκ τούτου, δεν μπορούσε να τοποθετηθεί εκτενώς επ’ αυτών. Επιπλέον, δήλωσε ότι έγιναν συστάσεις με τον αυστηρότερο τρόπο προς την Αστυνομία Κύπρου από την ίδια, για να επιτευχθεί η αποστολή της Αστυνομίας Κύπρου ως προς τη διασφάλιση της δημόσιας τάξης και τη διατήρηση του νόμου. Ταυτόχρονα, διασαφήνισε ότι το υπουργείο ενημερώνεται από την Αστυνομία Κύπρου ως προς τους επιδιωκόμενους στόχους, αλλά δεν εμπλέκεται στα επιχειρησιακά πλάνα και τον τρόπο εφαρμογής της πολιτικής, καθότι δεν εμπίπτει η δυνατότητα αυτή στις αρμοδιότητες του υπουργείου. Επιπροσθέτως, διευκρίνισε ότι, σε περίπτωση αποτυχίας διασφάλισης της δημόσιας τάξης από την Αστυνομία Κύπρου, ο εκάστοτε Υπουργός Δικαιοσύνης και Δημοσίας Τάξεως οφείλει να προβεί στις απαραίτητες συστάσεις, προκειμένου να δύναται η Αστυνομία Κύπρου να επιτελέσει τον ρόλο της.

Τέλος, επισήμανε ότι κρίνεται αναγκαία η διασφάλιση της ισορροπίας μεταξύ της ευνομίας και της διατήρησης της τάξης και της ασφάλειας, χωρίς τη δημιουργία συνθηκών ανασφάλειας για τους πολίτες και χωρίς την ύπαρξη εξάρσεων και εντάσεων προς άτομα με μεταναστευτική βιογραφία, διαβεβαιώνοντας ότι μέλημα είναι η ασφάλεια των πολιτών και η εφαρμογή της πολιτικής της κυβέρνησης από την Αστυνομία Κύπρου.

1. **Υφυπουργός Κοινωνικής Πρόνοιας**

Η Υφυπουργός Κοινωνικής Πρόνοιας, στο πλαίσιο των συνεδριάσεων της επιτροπής που πραγματοποιήθηκαν στις 7 και 14 Σεπτεμβρίου 2023, επισήμανε την ανάγκη να επιτευχθεί ολιστική αντιμετώπιση του μεταναστευτικού, όπως και να θεσπισθούν οι απαιτούμενες νομοθετικές ρυθμίσεις για την ίδρυση το συντομότερο δυνατόν Υφυπουργείου Μετανάστευσης και Ασύλου.

Παράλληλα, ενημέρωσε την επιτροπή ότι μέχρι τις 7 Σεπτεμβρίου 2023 ήταν υπό την αρμοδιότητα των Υπηρεσιών Κοινωνικής Ευημερίας ευάλωτοι μετανάστες και 1 071 ασυνόδευτοι ανήλικοι. Ως αποτέλεσμα δε των μεγάλων μεταναστευτικών ροών, κρίνεται απαραίτητη η αύξηση των δομών φιλοξενίας και ιδίως η δημιουργία μικρών δομών εντός της κοινότητας σε όλες τις επαρχίες, για αποφυγή γκετοποίησης και για σκοπούς κοινωνικής ενσωμάτωσης. Επ’ αυτού δήλωσε ότι βρίσκεται σε εξέλιξη προσπάθεια για τη δημιουργία ενδιάμεσης δομής φιλοξενίας.

Επιπροσθέτως, αναφέρθηκε στα προγράμματα που προσφέρονται εντός των δομών φιλοξενίας για σκοπούς ενσωμάτωσης και συμπερίληψης στην κυπριακή κοινωνία, στην ανάγκη ενίσχυσης αυτών και στην πρόθεση συμπερίληψης προγράμματος για εκμάθηση της ελληνικής γλώσσας, καθώς και στην ετοιμασία σχεδίου δράσης, σε συνεργασία με συναρμόδιους φορείς και μη κυβερνητικές οργανώσεις, για την ετοιμασία προγραμμάτων εντός των δομών φιλοξενίας.

Όσον αφορά τα επιδόματα, διασαφήνισε ότι αυτά δεν καταβάλλονται σε πρόσωπα των οποίων η αίτηση ασύλου έχει ήδη απορριφθεί, όπως ούτε και σε πρόσωπα υπό καθεστώς διεθνούς προστασίας ή συμπληρωματικής προστασίας, δεδομένου ότι δύνανται πλέον να εργαστούν. Ωστόσο, οι αιτητές ασύλου λαμβάνουν επιδόματα για υλικές συνθήκες υποδοχής, ήτοι για κάλυψη πρώτων αναγκών, ενοικίαση χώρου διαμονής, για τον οποίο το αντίστοιχο ποσό καταβάλλεται απευθείας στον ιδιοκτήτη του υποστατικού και υπό τον όρο ότι παρουσιάστηκε ενοικιαστήριο έγγραφο, καθώς και εξόφληση λογαριασμών ηλεκτρικού ρεύματος και νερού. Συναφώς, ενημέρωσε ενδεικτικά την επιτροπή ότι για μονήρες άτομο καταβάλλεται για τροφή και ρουχισμό το ποσό των €186, για κατανάλωση ηλεκτρισμού και νερού το ποσό των €75 και για σκοπούς ενοικίου το ποσό των €100, ανεξαρτήτως της επαρχίας στην οποία διαμένει. Περαιτέρω, αναφορικά με τον εξορθολογισμό των επιδομάτων, δήλωσε ότι το θέμα μελετάται ενδοϋπηρεσιακά και ακολούθως θα τεθεί σε διυπουργική σύσκεψη, ώστε οι αποφάσεις που αφορούν τις μεταναστευτικές ροές να λαμβάνονται πιο συντονισμένα.

Καταλήγοντας, όσον αφορά το συγκρότημα στον Χλώρακα και τα επεισόδια που πραγματοποιήθηκαν, δήλωσε ότι η καταβολή επιδομάτων στους μετανάστες που διέμεναν εκεί είχε διακοπεί, δεδομένου ότι εκδόθηκε απαγορευτικό διάταγμα, καθώς και ότι κοινωνικοί λειτουργοί πραγματοποιούσαν επισκέψεις και συμβούλευαν τους εκεί διαμένοντες να μετακινηθούν από την εν λόγω περιοχή. Ειδικότερα, ύστερα από τα επεισόδια που σημειώθηκαν στην περιοχή, λειτουργοί των Υπηρεσιών Κοινωνικής Ευημερίας έσπευσαν για να διαπιστώσουν, στο πλαίσιο των αρμοδιοτήτων τους, κατά πόσο υπήρχαν οικογένειες με παιδιά ή ευάλωτοι που επηρεάστηκαν και τις άμεσες ανάγκες τους. Ακολούθως, απομακρύνθηκαν οι οικογένειες με παιδιά και εγκύους, οι οποίες μεταφέρθηκαν σε ασφαλείς χώρους διαμονής και καταβάλλεται προσπάθεια για να εξευρεθεί μονιμότερη διαμονή.

1. **Τέως Υφυπουργός Κοινωνικής Πρόνοιας**

Η τέως Υφυπουργός Κοινωνικής Πρόνοιας, κατά τις συνεδριάσεις οι οποίες πραγματοποιήθηκαν στις 7 και 14 Απριλίου 2022, ενημέρωσε την επιτροπή αναφορικά με τις αρμοδιότητες του υφυπουργείου σε θέματα που εμπίπτουν στον τομέα της μεταναστευτικής πολιτικής και της πολιτικής χορήγησης ασύλου.

Ειδικότερα, οι αρμοδιότητες αυτές αφορούν τη στήριξη των μεταναστών στο Κέντρο Πρώτης Υποδοχής «Πουρνάρα», την παροχή υλικών συνθηκών υποδοχής υπό τη μορφή οικονομικού βοηθήματος και τον καθορισμό κηδεμόνα για τους ασυνόδευτους ανήλικους αιτητές ασύλου. Συναφώς, ενημέρωσε για τη διαδικασία καταβολής των επιδομάτων και την προσπάθεια συντονισμού των αρμόδιων κρατικών αρχών για εγγραφή των αιτητών ασύλου στο Τμήμα Εργασίας.

Όσον αφορά τους ασυνόδευτους ανήλικους αιτητές ασύλου, η ίδια αξιωματούχος επισήμανε τα προβλήματα διαχείρισης που προκύπτουν από τον μεγάλο αριθμό αυτών και τις προσπάθειες του υφυπουργείου για εξεύρεση κατάλληλων υποδομών για στέγαση των ανηλίκων των οποίων οι διαδικασίες αξιολόγησης στο κέντρο «Πουρνάρα» έχουν ολοκληρωθεί. Παράλληλα, δήλωσε ότι, λόγω υπερπληθυσμού στο κέντρο «Πουρνάρα», παρέχεται κλειστή ενδιάμεση δομή για τους ασυνόδευτους ανήλικους αιτητές ασύλου εκτός του εν λόγω κέντρου, μέχρι την ολοκλήρωση των διαδικασιών αξιολόγησής τους.

Επιπροσθέτως, δήλωσε ότι η αρμοδιότητα προσδιορισμού της ηλικίας των ανηλίκων πρέπει να μεταφερθεί από τις Υπηρεσίες Κοινωνικής Ευημερίας σε άλλη υπηρεσία του κράτους, σημειώνοντας ότι το 85% των προσώπων για τα οποία εφαρμόστηκαν οι ακολουθητέες διαδικασίες προσδιορισμού της ηλικίας ανηλίκων έχουν χαρακτηριστεί ως ενήλικες.

Αναφορικά με τα ελλείποντα παιδιά, δήλωσε ότι ενημερώθηκε η Αστυνομία Κύπρου και ενεργοποιήθηκε η απαιτούμενη διαδικασία για τον εντοπισμό τους. Όσον αφορά τα παιδιά που βρίσκονταν στον χώρο εξωτερικά του κέντρου «Πουρνάρα», γίνονταν ενέργειες για μεταφορά τους και τους παρεχόταν τροφή και φροντίδα από εθελοντικές οργανώσεις.

Πέραν των πιο πάνω, η ίδια αξιωματούχος ενημέρωσε την επιτροπή τόσο για τις υλικές συνθήκες υποδοχής που παρέχονται στους αιτητές ασύλου, οι οποίες προβλέπουν για τη διατροφή, τον ρουχισμό και τη στέγαση αυτών, για την παροχή προγραμμάτων ψυχαγωγίας και εκπαίδευσης για τα παιδιά, καθώς και για το επίδομα ενοικίου και τη διαδικασία και τις προϋποθέσεις παροχής αυτού και άλλων επιδομάτων, όσο και για τις αποφάσεις που έχουν ληφθεί για περαιτέρω στελέχωση των αρμόδιων υπηρεσιών.

Τέλος, η τέως Υφυπουργός Κοινωνικής Πρόνοιας επισήμανε την αναγκαιότητα επίτευξης καλύτερου συντονισμού μεταξύ των αρμόδιων υπηρεσιών για θέματα μεταναστευτικού και διαβεβαίωσε την επιτροπή ότι στόχος του υφυπουργείου είναι η διασφάλιση της αξιοπρεπούς διαβίωσης των αιτητών ασύλου και της μη εκμετάλλευσης αυτών.

1. **Επίτροπος Προστασίας των Δικαιωμάτων του Παιδιού**

Η Επίτροπος Προστασίας των Δικαιωμάτων του Παιδιού, κατά τη συνεδρίαση η οποία πραγματοποιήθηκε στις 14 Απριλίου 2022, δήλωσε μεταξύ άλλων ότι τα παιδιά, παρότι αποτελούν ευάλωτα πρόσωπα, δεν απολαύουν κατάλληλων υλικών συνθηκών υποδοχής. Παράλληλα, προέβη στη διαπίστωση παραβιάσεων όσον αφορά την υποχρέωση ταχείας διεκπεραίωσης της ακολουθητέας διαδικασίας στις περιπτώσεις ασυνόδευτων ανηλίκων. Επιπροσθέτως, εξέφρασε προβληματισμούς και επιφυλάξεις αφενός όσον αφορά την κράτηση ανηλίκων σε κλειστές δομές και τον περιορισμό στη διακίνησή τους, που συνιστούν άτυπη μορφή περιορισμού του δικαιώματος των παιδιών στην εκπαίδευση και στην ψυχαγωγία, και αφετέρου όσον αφορά τον διορισμό κηδεμόνα και τη νομική εκπροσώπησή τους.

Συναφώς, η ίδια αξιωματούχος σημείωσε την ανάγκη επαναξιολόγησης της νομοθετικής ρύθμισης σύμφωνα με την οποία ο ρόλος του κηδεμόνα και η εφαρμογή της διαδικασίας προσδιορισμού της ηλικίας ασυνόδευτων ανηλίκων ανατίθενται στις Υπηρεσίες Κοινωνικής Ευημερίας, καθότι ενδέχεται να προκύπτει ζήτημα σύγκρουσης συμφέροντος, δεδομένου ότι οφείλουν ως κηδεμόνας να διασφαλίζουν τα δικαιώματα των ανηλίκων. Περαιτέρω, ανέφερε τα προβληματικά σημεία που έχει εντοπίσει όσον αφορά την εφαρμογή της διαδικασίας προσδιορισμού της ηλικίας των ασυνόδευτων ανηλίκων, ήτοι την ύπαρξη κενών και παραλείψεων μεταξύ άλλων ως προς τη δυνατότητα αμφισβήτησης της απόφασης, τον ρόλο του κηδεμόνα ή/και του νομικού εκπροσώπου και τη διασφάλιση της ανεξαρτησίας των επαγγελματιών που εμπλέκονται στη διαδικασία.

Επιπροσθέτως, επισήμανε τον φόρτο εργασίας των αρμόδιων υπηρεσιών, οι οποίες είναι υποστελεχωμένες, τον περιορισμένο αριθμό ιατρικών και ιδρυματικών λειτουργών που εργοδοτούνται στο Κέντρο Πρώτης Υποδοχής «Πουρνάρα» και την αναγκαιότητα επίτευξης καλύτερου συντονισμού μεταξύ των αρμόδιων υπηρεσιών για θέματα διαχείρισης των ασυνόδευτων ανηλίκων.

1. **Τέως γενικός διευθυντής του Υπουργείου Εσωτερικών**

Ο τέως γενικός διευθυντής του Υπουργείου Εσωτερικών, κατά τη συζήτηση του δεύτερου θέματος στις 7 Ιουλίου και 20 Οκτωβρίου 2022, ενημέρωσε την επιτροπή ότι η κατάσταση αναφορικά με τις αυξημένες μεταναστευτικές ροές στην Κύπρο -πλέον σχεδόν εξ ολοκλήρου μέσω της γραμμής κατάπαυσης του πυρός, ως αποτέλεσμα της εργαλειοποίησης του μεταναστευτικού ζητήματος από την Τουρκία- έχει επιδεινωθεί και ως εκ τούτου οι αφίξεις μέχρι τον Οκτώβριο του 2022 είχαν ήδη υπερβεί τις αφίξεις του έτους 2021, με ιδιαίτερη αύξηση να παρουσιάζεται όσον αφορά τους ασυνόδευτους ανηλίκους. Συναφώς, αναφέρθηκε στα μέτρα που λαμβάνονται στο πλαίσιο της μεταναστευτικής πολιτικής του κράτους για αντιμετώπιση των μεταναστευτικών ροών, διευκρινίζοντας ότι οι διαδικασίες που εφαρμόζονται για σκοπούς ένταξης πολιτών τρίτων χωρών στην κοινωνία δεν αφορούν αιτητές ασύλου.

Επιπροσθέτως, αναφέρθηκε στην προκήρυξη διαγωνισμού για την ανέγερση δύο νέων κτιρίων στο Κέντρο Φιλοξενίας Αιτητών Διεθνούς Προστασίας «Λίμνες», σημειώνοντας ότι το κόστος του έργου αναμένεται να ανέλθει σε €75 εκατομ. και θα συγχρηματοδοτηθεί κατά €67 εκατομ. από την Ευρωπαϊκή Ένωση. Παράλληλα, ανέφερε ότι καταβάλλεται προσπάθεια για την ανεύρεση τρόπου αναβάθμισης του Κέντρου Πρώτης Υποδοχής «Πουρνάρα» και η πρώτη φάση της αναβάθμισης θα αφορά την ταχύτερη διεκπεραίωση των διαδικασιών. Επ’ αυτού, αναφέρθηκε και στην επιτάχυνση των διαδικασιών εξέτασης αιτήσεων ασύλου ενώπιον του Διοικητικού Δικαστηρίου Διεθνούς Προστασίας, ύστερα από την έγκριση νέου διαδικαστικού κανονισμού.

Πέραν των πιο πάνω, δήλωσε ότι η μεταναστευτική πολιτική αποτελείται από μία σειρά δράσεων η οποία περιλαμβάνει την τοποθέτηση συρματοπλεγμάτων και την πρόσληψη ειδικών συμβασιούχων αστυνομικών για σκοπούς επιτήρησης, ώστε να συνδράμουν εν τέλει στον περιορισμό των μεταναστευτικών ροών. Σύμφωνα με τον ίδιο, αναφορικά με την τοποθέτηση συρματοπλεγμάτων σε συγκεκριμένες περιοχές, το οποίο είναι συμπληρωματικό μέτρο για σκοπούς αντιμετώπισης των μεταναστευτικών ροών στη γραμμή κατάπαυσης του πυρός, υπήρξε διαβούλευση με τους κοινοτάρχες στις πιο ευάλωτες επί του παρόντος κοινότητες, αλλά και την τοπική κοινωνία.

Περαιτέρω, επισήμανε ότι η κατασκευή φράκτη με την τοποθέτηση συρματοπλέγματος, το κόστος της οποίας ανήλθε σε €2 εκατομ., αναμένεται ότι θα συνδράμει στον περιορισμό της διέλευσης μεταναστών, αλλά και στη μείωση των χώρων από τους οποίους πραγματοποιούνται οι διελεύσεις μεταναστών, δυσχεραίνοντας το έργο των διακινητών.

Παράλληλα, ο ίδιος αναφέρθηκε στη διαβούλευση του Υπουργείου Εξωτερικών με τα Ηνωμένα Έθνη, διασαφηνίζοντας ότι δεν απαιτείται η συναίνεση ή συγκατάθεσή τους για την τοποθέτηση των συρματοπλεγμάτων, δεδομένου ότι αυτή γίνεται στα όρια της γραμμής κατάπαυσης του πυρός και όχι εντός της Νεκρής Ζώνης. Επιπλέον, δήλωσε ότι η Ευρωπαϊκή Ένωση ενημερώθηκε αρμοδίως για την τοποθέτηση του συρματοπλέγματος.

Σε σχέση με την έκθεση του γενικού γραμματέα των Ηνωμένων Εθνών προς το Συμβούλιο Ασφαλείας, ημερομηνίας 5 Ιουλίου 2022, για την Ειρηνευτική Δύναμη των Ηνωμένων Εθνών (UNFICYP) στην Κύπρο («έκθεση του γενικού γραμματέα των Ηνωμένων Εθνών»), ο γενικός διευθυντής του Υπουργείου Εσωτερικών επισήμανε ότι αφενός υπήρξαν επαφές με την UNFICYP στις οποίες εκφράστηκαν ανησυχίες για τις μεταναστευτικές ροές και αφετέρου η UNFICYP δεν προέβη σε οποιαδήποτε ενέργεια ως προς τη διαχείριση του όλου θέματος, παρότι αφορά την ασφάλεια και τη διέλευση στη Νεκρή Ζώνη. Συναφώς, δήλωσε μεταξύ άλλων ότι πραγματοποιήθηκε διαβούλευση με το Υπουργείο Εξωτερικών και την Εθνική Φρουρά για τα σημεία στα οποία τοποθετήθηκε συρματόπλεγμα.

Επιπροσθέτως, ενημέρωσε την επιτροπή ότι, σε περίπτωση κατά την οποία εντός της Νεκρής Ζώνης είτε υπάρχουν κοινότητες είτε υπάρχει δραστηριότητα, η επιτήρηση πραγματοποιείται με άλλα μέσα και υπεύθυνο είναι το Υπουργείο Δικαιοσύνης και Δημοσίας Τάξεως. Στις περιπτώσεις δε πραγματοποίησης μεμονωμένων δραστηριοτήτων εντός της Νεκρής Ζώνης, έγιναν κατάλληλες προσαρμογές για την παροχή πρόσβασης σε πρόσωπα στη Νεκρή Ζώνη μέσω εντολής ή μέσω τηλεφώνου. Όπως ο ίδιος δήλωσε, για το γεγονός αυτό ενημερώθηκε τόσο η Νομική Υπηρεσία της Δημοκρατίας όσο και η Επίτροπος Προστασίας Δεδομένων Προσωπικού Χαρακτήρα.

Στο πλαίσιο αυτό, διευκρίνισε ότι, παρά τις διαβουλεύσεις με την Επίτροπο Προστασίας Δεδομένων Προσωπικού Χαρακτήρα για σκοπούς συμμόρφωσης με τον Γενικό Κανονισμό για την Προστασία Δεδομένων (ΓΚΠΔ), μέχρι τον Οκτώβριο του 2022 δεν είχε υποβληθεί στο Γραφείο της από την Αστυνομία Κύπρου για απόψεις το σχετικό έντυπο εκτίμησης του αντικτύπου, εφόσον δεν είχε ολοκληρωθεί το τεχνικό μέρος της κατασκευής που αφορά την ηλεκτροδότηση των σημείων διέλευσης, των συστημάτων παρακολούθησης και προστασίας του εξοπλισμού και των συστημάτων ελεγχόμενης πρόσβασης.

Όσον αφορά τις επιφυλάξεις που εκφράστηκαν αναφορικά με την ανάγκη διασφάλισης του δικαιώματος στην ιδιωτικότητα των κατοίκων που διέρχονται από τα σημεία διέλευσης προς τη Νεκρή Ζώνη, δήλωσε ότι το σύστημα θα λειτουργήσει με τη συγκατάθεση της Επιτρόπου Προστασίας Δεδομένων Προσωπικού Χαρακτήρα και υπό τους όρους που ενδεχομένως να τεθούν από την εν λόγω αξιωματούχο.

1. **Υπουργείο Εξωτερικών**

Οι εκπρόσωποι της Γενικής Γραμματείας Ευρωπαϊκών Υποθέσεων του Υπουργείου Εξωτερικών δήλωσαν ότι το εν λόγω υπουργείο συνδράμει στην προώθηση των θέσεων της Κύπρου στην Ευρωπαϊκή Ένωση, αλλά και γενικότερα των θέσεων της Κύπρου σε σχέση με την εξωτερική διάσταση της μετανάστευσης και το θέμα της εργαλειοποίησης των μεταναστευτικών ροών από την Τουρκία. Περαιτέρω, ενημέρωσαν την επιτροπή, κατά τις συνεδριάσεις της που πραγματοποιήθηκαν το 2022, ότι ο κατάλογος των ασφαλών τρίτων χωρών της Ευρωπαϊκής Ένωσης δεν δεσμεύει ακόμα την Τουρκία και ότι διεξάγονται κοινές επιχειρήσεις επιστροφών της Κύπρου με το Βέλγιο και τη Γερμανία, ενώ ενδέχετο να εξεταστεί το εν λόγω θέμα στο πλαίσιο συμφωνίας με τη Γαλλία.

Όσον αφορά την τοποθέτηση συρματοπλέγματος στη γραμμή κατάπαυσης του πυρός και την έκθεση του γενικού γραμματέα των Ηνωμένων Εθνών, ο εκπρόσωπος του Υπουργείου Εξωτερικών δήλωσε μεταξύ άλλων ότι για ορισμένα σημεία υπάρχει διαφορετική αντίληψη μεταξύ της UNFICYP και της Κυπριακής Δημοκρατίας για το κατά πόσο είναι εντός ή εκτός της Νεκρής Ζώνης.

1. **Υπουργείο Δικαιοσύνης και Δημοσίας Τάξεως**

Οι εκπρόσωποι του Υπουργείου Δικαιοσύνης και Δημοσίας Τάξεως, κατά τη συνεδρίαση η οποία πραγματοποιήθηκε στις 7 Σεπτεμβρίου 2023, ενημέρωσαν την επιτροπή ότι επίκειται η θέσπιση σχετικού νομοθετικού πλαισίου για τη διασπορά ψευδών ειδήσεων και τις επιθέσεις μέσω διαδικτύου και ότι η παραβατικότητα αυτής της μορφής θα καταστεί με αυξημένη ποινική απαξία, καθότι διαταράσσει τα δικαιώματα ευρύτερων ομάδων πληθυσμού και την κοινωνική ειρήνη, σύμφωνα και με συστάσεις του Συμβουλίου της Ευρώπης, σημειώνοντας ότι οι εν λόγω πράξεις τιμωρούνται με υψηλότερες ποινές.

Περαιτέρω, όσον αφορά την κοινοτική αστυνόμευση και την πρόληψη της παραβατικότητας δήλωσαν ότι σύμφωνα με συστάσεις της Ευρωπαϊκής Ένωσης κρίνεται σκόπιμο όπως αναπτυχθεί σύστημα συμμετοχικής και προληπτικής πολιτικής στις τοπικές κοινωνίες στις οποίες διαμένει μεγάλος αριθμός μεταναστών και παρουσιάζονται ευρύτερες μορφές παραβατικότητας, οι οποίες δεν προκύπτουν λόγω της μετανάστευσης. Ειδικότερα, όπως οι ίδιοι σημείωσαν, το πλαίσιο αυτό αφορά στη δημιουργία δεσμών με την κοινότητα και στον έγκαιρο εντοπισμό των γενεσιουργών αιτιών για σκοπούς πρόληψης της παραβατικότητας.

Συναφώς, με τα τοπικά συμβούλια πρόληψης της παραβατικότητας σκοπείται ο εντοπισμός περιοχών που παρουσιάζουν υψηλούς δείκτες παραβατικότητας, ώστε να αποτρέπονται παραβατικές συμπεριφορές εν τη γενέσει τους και να αναπτυχθούν δεσμοί κοινωνικής συνοχής εντός των τοπικών κοινωνιών.

1. **Υπηρεσία Ασύλου του Υπουργείου Εσωτερικών**

Η εκπρόσωπος της Υπηρεσίας Ασύλου του Υπουργείου Εσωτερικών, κατά τη συνεδρίαση ημερομηνίας 14 Απριλίου 2022, ενημέρωσε την επιτροπή ότι η εν λόγω υπηρεσία δεν είναι επαρκώς στελεχωμένη για τον χειρισμό των αιτήσεων ασύλου, λόγω των αυξημένων μεταναστευτικών ροών, καθώς και ότι το μεγαλύτερο μέρος του προσωπικού εργοδοτείται στη βάση συμβολαίων ορισμένου χρόνου, με αποτέλεσμα να απαιτείται η προκήρυξη πλήρωσης νέων θέσεων με τη λήξη των εν λόγω συμβολαίων. Επιπροσθέτως, σημείωσε την ανάγκη καθορισμού οργανωτικής δομής στην Υπηρεσία Ασύλου, η οποία είναι αναγκαία για την εύρυθμη λειτουργία της.

1. **Διευθύντρια των Υπηρεσιών Κοινωνικής Ευημερίας του Υφυπουργείου Κοινωνικής Πρόνοιας**

Η διευθύντρια των Υπηρεσιών Κοινωνικής Ευημερίας του Υφυπουργείου Κοινωνικής Πρόνοιας επισήμανε ότι υπάρχει συνέργεια με όλες τις συναρμόδιες υπηρεσίες του κράτους, ώστε να παρέχεται η αναγκαία στήριξη σε ασυνόδευτους ανηλίκους, περιλαμβανομένης αυτής που αφορά στα θέματα ψυχικής υγείας.

1. **Αστυνομία Κύπρου**

Ο υποδιοικητής της Υπηρεσίας Αλλοδαπών και Μετανάστευσης της Αστυνομίας Κύπρου ενημέρωσε την επιτροπή ότι στο κέντρο «Πουρνάρα» η Αστυνομία είναι επιφορτισμένη με την καταγραφή των αιτητών ασύλου και τη διεξαγωγή ανακρίσεων και συνεντεύξεων, με σκοπό μεταξύ άλλων τον εντοπισμό διακινητών μεταναστών και στοιχείων σε θέματα τρομοκρατίας. Παράλληλα, ενημέρωσε για τη διαδικασία εντοπισμού πιθανών τρομοκρατών μέσω της πανευρωπαϊκής βιομετρικής βάσης δεδομένων «Eurodac» και σημείωσε ότι μέχρι τον Απρίλιο του 2022 στην Κύπρο είχαν εντοπιστεί τρεις περιπτώσεις που παραπέμπουν σε τρομοκρατία.

Περαιτέρω, ανέφερε ότι η διεξαγωγή συνεντεύξεων στους αιτητές ασύλου έχει συνδράμει στην εξιχνίαση αρκετών υποθέσεων διακίνησης μεταναστών. Ειδικότερα, εντός του έτους 2020 διερευνήθηκαν 23 υποθέσεις και έγιναν 36 συλλήψεις ατόμων από Συρία, Λίβανο, Κονγκό, Γερμανία, Καμερούν, Γαλλία, Πακιστάν και Τουρκία, ενώ όσον αφορά το έτος 2021 ανάμεσα στους διακινητές υπήρχε και ένας Κύπριος. Επιπλέον, μέχρι τον Οκτώβριο του 2022 έγιναν 85 συλλήψεις διακινητών, εκ των οποίων ορισμένοι έχουν καταδικασθεί, ενώ καταδίκες έχουν υπάρξει και για μετανάστες και αιτητές ασύλου οι οποίοι έχουν διαπράξει αδικήματα εντός των κοινοτήτων. Συναφώς, στο πλαίσιο υπόθεσης της οποίας η διερεύνηση το 2022 ήταν υπό εξέλιξη εμπλέκονταν δικηγόροι και ένας ατζέντης.

Πέραν των πιο πάνω, ο υποδιοικητής της Υπηρεσίας Αλλοδαπών και Μετανάστευσης της Αστυνομίας Κύπρου αναφερόμενος στις επιστροφές μεταναστών δήλωσε ότι τα έτη 2019, 2020 και 2021 πραγματοποιήθηκαν 417, 1 272 και 2 320 επιστροφές, αντίστοιχα.

Αναφορικά με την τοποθέτηση συρματοπλέγματος στη γραμμή κατάπαυσης του πυρός, οι εκπρόσωποι της Αστυνομίας Κύπρου δήλωσαν ότι παρατηρήθηκε γεωγραφική μετατόπιση του προβλήματος των μεταναστευτικών ροών σε άλλες περιοχές, καθώς και ότι το υπό αναφορά μέτρο συμβάλλει στον εντοπισμό μεταναστών και στην αποτροπή των αυξημένων μεταναστευτικών ροών.

Συναφώς, αναφέρθηκαν στην αυξητική τάση των μεταναστευτικών ροών από τη γραμμή κατάπαυσης του πυρός, σημειώνοντας ότι υπήρξαν 4 857 περιπτώσεις το έτος 2020, 11 670 περιπτώσεις το έτος 2021 και περίπου 14 000 περιπτώσεις μέχρι τον Οκτώβριο του 2022, ενώ σημειώθηκε μείωση των διελεύσεων μέσω θαλάσσης.

Όσον αφορά το έντυπο για την εκτίμηση του αντικτύπου που πρέπει να υποβληθεί στην Επίτροπο Προστασίας Δεδομένων Προσωπικού Χαρακτήρα για σκοπούς συμμόρφωσης με τον ΓΚΠΔ σε σχέση με τα πρόσωπα που νόμιμα θα διέρχονται από τη Νεκρή Ζώνη, οι ίδιοι εκπρόσωποι δήλωσαν ότι για την υποβολή αυτού απαιτείτο να προηγηθεί η ολοκλήρωση του υπό αναφορά έργου.

Κατά τις συνεδριάσεις οι οποίες πραγματοποιήθηκαν στις 7 και 14 Σεπτεμβρίου 2023, αναφορικά με τα επεισόδια που σημειώθηκαν στον Χλώρακα, ο εκπρόσωπος της Αστυνομίας Κύπρου που παρευρέθηκε σε αυτές δήλωσε ότι το 2020 εκδόθηκε διάταγμα του Υπουργείου Εσωτερικών για μη κατοίκηση άλλων μεταναστών στον Χλώρακα και ότι, παρ’ όλο που υποβλήθηκαν καταγγελίες και άτομα οδηγήθηκαν στο δικαστήριο, οι υποθέσεις απορρίφθηκαν από το δικαστήριο. Ακολούθως, σύμφωνα με τον ίδιο, εκδόθηκε διάταγμα από τον έπαρχο Πάφου προς τον ιδιοκτήτη του συγκεκριμένου υποστατικού στον Χλώρακα για βελτίωση των συνθηκών διαβίωσης και, εφόσον το διάταγμα δεν εφαρμόστηκε, εκδόθηκε άλλο διάταγμα για κλείσιμο του εν λόγω υποστατικού, με αποτέλεσμα τη διακοπή της παροχής ρεύματος και νερού στο εν λόγω υποστατικό. Σε συνέχεια των πιο πάνω, υπήρξαν διαμαρτυρίες τόσο των μεταναστών όσο και των κατοίκων του Χλώρακα. Επιπροσθέτως, ανέφερε ότι όντως υπήρξαν αστοχίες όσον αφορά τη διαχείριση της κατάστασης κατά τις εν λόγω διαμαρτυρίες και ότι οι μετανάστες μεταφέρθηκαν σε άλλα υποστατικά.

Επιπλέον, ενημέρωσε την επιτροπή ότι στον Χλώρακα πραγματοποιήθηκαν 31 συλλήψεις, εκ των οποίων οι 11 αφορούν Ελληνοκυπρίους, οι 17 Συρίους και οι 3 Γεωργιανούς, ενώ στη Λεμεσό οι συλλήψεις ήταν 17 και σε όλες τις περιπτώσεις επρόκειτο για Ελληνοκύπριους.

Αναφορικά με τη διαμαρτυρία στη Λεμεσό, ο ίδιος εκπρόσωπος δήλωσε ότι καταρτίστηκε σχέδιο επιχείρησης με σκοπό τη διαφύλαξη της δημόσιας τάξης και την αποτελεσματική αστυνόμευση της διαμαρτυρίας, σημειώνοντας ότι υπήρξαν ορισμένες αστοχίες. Περαιτέρω, ανέφερε ότι πραγματοποιείται διερεύνηση των γεγονότων τόσο για τη Λεμεσό όσο και για τον Χλώρακα.

Πέραν των πιο πάνω, σημείωσε ότι διεξάγονται επιχειρήσεις για συλλήψεις παράτυπων μεταναστών, αλλά σε περιορισμένο βαθμό, καθότι δεν υπάρχουν αρκετές κατάλληλες υποδομές κράτησής τους. Παράλληλα, ανέφερε ότι για την αποτροπή φαινομένων πρόκλησης επεισοδίων από κουκουλοφόρους μελετάται κατά πόσο κρίνεται σκόπιμη η τροποποίηση του ποινικού κώδικα, ώστε να αναφέρεται στην κάλυψη προσώπου με σκοπό τη διάπραξη αδικήματος, αντί κακουργήματος που ισχύει σήμερα.

1. **Έπαρχος Λευκωσίας**

 Ο έπαρχος Λευκωσίας στο πλαίσιο της συζήτησης του δεύτερου θέματος ενημέρωσε για τα έργα που έχουν αναληφθεί και τους πόρους που έχουν καταβληθεί από την επαρχιακή διοίκηση Λευκωσίας για την αντιμετώπιση των αυξημένων μεταναστευτικών ροών. Περαιτέρω, αναφέρθηκε στα αντισταθμιστικά μέτρα του Υπουργείου Εσωτερικών για βελτίωση των αγροτικών δρόμων στη Νεκρή Ζώνη, σημειώνοντας ωστόσο ότι η UNFICYP δεν αποδέχεται οποιαδήποτε ενέργεια από τις κυπριακές αρχές για τη βελτίωση του δρόμου Μαμμάρων και Δένειας εντός της Νεκρής Ζώνης και ως εκ τούτου το θέμα αυτό έχει τεθεί ενώπιον του Υπουργείου Εξωτερικών.

1. **Ένωση Κοινοτήτων Κύπρου και κοινοτάρχες και εκπρόσωποι των κοινοτικών συμβουλίων Ακακίου, Αστρομερίτη, Αυλώνας, Δένειας, Κοκκινοτριμιθιάς, Μαμμάρων, Περιστερώνας και Κατωκοπιάς**

Ο πρόεδρος της Ένωσης Κοινοτήτων Κύπρου και οι κοινοτάρχες και εκπρόσωποι των κοινοτικών συμβουλίων Ακακίου, Αστρομερίτη, Αυλώνας, Δένειας, Κοκκινοτριμιθιάς, Μαμμάρων και Περιστερώνας, στο πλαίσιο της συζήτησης για το δεύτερο θέμα, ενημέρωσαν μεταξύ άλλων την επιτροπή για τα προβλήματα που αντιμετωπίζουν οι κάτοικοι των κοινοτήτων από την τοποθέτηση συρματοπλέγματος, όσον αφορά ειδικότερα την ελεύθερη διακίνηση και την προσβασιμότητα των κατοίκων που διαμένουν ή δραστηριοποιούνται εντός της Νεκρής Ζώνης, τα ζητήματα ασφάλειας λόγω της παρουσίας των μεταναστών και τα προβλήματα και τις δυσκολίες που αντιμετωπίζουν με την UNFICYP.

Συναφώς, επισήμαναν την ανάγκη παροχής αντισταθμιστικών μέτρων στις επηρεαζόμενες κοινότητες και εξεύρεσης λύσεων τόσο για την αντιμετώπιση των μεταναστευτικών ροών όσο και για την ασφάλεια, ελεύθερη διακίνηση και διευκόλυνση των κατοίκων.

Ο κοινοτάρχης Κατωκοπιάς δήλωσε ότι, παρ’ όλο που τα συρματοπλέγματα ενδεχομένως να δυσχεραίνουν την κατάσταση στην περιοχή, τα μέτρα που εφαρμόζονται αναμένεται να επιφέρουν συνολικά θετικά αποτελέσματα, έτσι που οι συγκεκριμένες περιοχές να κρατηθούν εν ζωή, ενώ υποστήριξε ότι ο φράκτης τοποθετήθηκε χωρίς οποιαδήποτε παραβίαση των ορίων της Νεκρής Ζώνης.

1. **Κοινοτάρχης Χλώρακα**

Ο κοινοτάρχης Χλώρακα δήλωσε ότι σύμφωνα με τον FRONTEX οι μεταναστευτικές ροές αναμένεται να αυξηθούν το 2024. Όσον αφορά τα φαινόμενα γκετοποίησης, καταδικάζοντας τα επεισόδια που έλαβαν χώρα στον Χλώρακα, επισήμανε την ανάγκη ύπαρξης μηχανισμού ελέγχου των συγκροτημάτων που διαμένουν οι μετανάστες, πραγματοποίησης ελέγχων για πρόληψη επεισοδίων τόσο σε ντόπιους όσο και σε μετανάστες, ετοιμασίας προγράμματος διασποράς των μεταναστών έπειτα από σχετική μελέτη, καθώς και ελέγχου των μη κυβερνητικών οργανώσεων οι οποίες δύναται να διευκολύνουν την άφιξη των μεταναστών στην Κύπρο. Περαιτέρω, πρόσθεσε ότι το συγκεκριμένο υποστατικό στον Χλώρακα δεν ήταν δυνατό να εκκενωθεί και ότι δεν τυγχάνει εφαρμογής οποιαδήποτε πολιτική για παραβατικούς μετανάστες, εφόσον δεν υπάρχει ικανοποιητικός αριθμός υποδομών για κράτηση των εν λόγω μεταναστών.

1. **Υπάτη Αρμοστεία των Ηνωμένων Εθνών για τους Πρόσφυγες**

Η εκπρόσωπος της Υπάτης Αρμοστείας των Ηνωμένων Εθνών για τους Πρόσφυγες, κατά τις συνεδριάσεις οι οποίες πραγματοποιήθηκαν στις 7 και 14 Απριλίου 2022, επισήμανε ότι, παρ’ όλο που καταβάλλεται προσπάθεια από τα αρμόδια τμήματα για σκοπούς αποτελεσματικού χειρισμού του μεταναστευτικού ζητήματος, απαιτείται καλύτερος συντονισμός και οργάνωση. Συναφώς, αναφέρθηκε στα ακόλουθα θέματα:

α. Στην ανάγκη τερματισμού των παράτυπων επαναπροωθήσεων (pushbacks) και εφαρμογής διαδικασιών επιστροφών οι οποίες να διασφαλίζουν το προβλεπόμενο στη νομοθεσία επίπεδο προστασίας.

β. Στις αυξημένες μεταναστευτικές ροές μέσω της Πράσινης Γραμμής και στην πιθανότητα εκμετάλλευσης και εμπορίας προσώπων.

γ. Στην ανάγκη μείωσης του χρόνου διαμονής των αιτητών ασύλου εντός του κέντρου «Πουρνάρα» και αύξησης του προσωπικού για ταχεία διεκπεραίωση των διαδικασιών.

δ. Στην ανάγκη μεταφοράς των ασυνόδευτων ανήλικων αιτητών ασύλου σε ασφαλείς χώρους διαμονής και πρόσβασής τους στην εκπαίδευση.

ε. Στην ανάγκη διασφάλισης κατάλληλου βιοτικού επιπέδου από άποψη σωματικής και ψυχικής υγείας και εφαρμογής διαδικασιών ένταξης των αιτητών ασύλου στην κοινωνία.

στ. Στην παροχή δυνατότητας οικογενειακής επανένωσης στους πρόσφυγες, περιλαμβανομένων των ατόμων με καθεστώς συμπληρωματικής προστασίας, τα οποία αποκλείονται σύμφωνα με την ισχύουσα νομοθετική ρύθμιση που αφορά την οικογενειακή επανένωση.

ζ. Στην πρόσβαση των αιτητών ασύλου σε νομική εκπροσώπηση και στην παροχή νομικής αρωγής.

η. Στην ανάγκη πρόσβασης των αιτητών ασύλου σε φάρμακα, αλλά και των αιτητών ασύλου με αναπηρίες στα σχέδια για τα άτομα με αναπηρίες, εφόσον εμπίπτουν στο πεδίο εφαρμογής της Σύμβασης για τα Δικαιώματα των Ατόμων με Αναπηρίες των Ηνωμένων Εθνών.

Επιπροσθέτως, η ίδια εκπρόσωπος δήλωσε ότι το Ευρωπαϊκό Δικαστήριο Ανθρωπίνων Δικαιωμάτων, με απόφασή του που εκδόθηκε περί τα τέλη του έτους 2021, έκρινε ότι είναι πρόωρη η επιστροφή οποιουδήποτε Συρίου. Παράλληλα, αναφέρθηκε στις καθυστερήσεις που παρατηρούνται στην Κύπρο για την έκδοση απόφασης σε αίτηση ασύλου όσον αφορά Αφγανούς και Συρίους και στην ανάγκη ύπαρξης μίας ολιστικής θεώρησης των θεμάτων εισόδου, εξέτασης και επιστροφής μεταναστών, καθώς και ένταξης και ενσωμάτωσης των αιτητών ασύλου στην κοινωνία.

Όσον αφορά την τοποθέτηση συρματοπλεγμάτων σε συγκεκριμένες περιοχές για σκοπούς αντιμετώπισης των μεταναστευτικών ροών στη γραμμή κατάπαυσης του πυρός, η εκπρόσωπος της Υπάτης Αρμοστείας των Ηνωμένων Εθνών για τους Πρόσφυγες στην Κύπρο υποστήριξε την ανάγκη εφαρμογής διαδικασίας η οποία να διασφαλίζει τη δυνατότητα των μεταναστών που έχουν ανάγκη διεθνούς προστασίας να έχουν πρόσβαση στην υποβολή αίτησης ασύλου, εφόσον το επιθυμούν. Περαιτέρω, εξέφρασε την άποψη ότι πρέπει να αποτραπεί ο εγκλωβισμός ατόμων που χρήζουν διεθνούς προστασίας στη Νεκρή Ζώνη, καθότι η ολοκληρωτική απαγόρευση της πρόσβασης στις ελεύθερες περιοχές παραβιάζει το Διεθνές Δίκαιο και τις διεθνείς συμβάσεις, καθώς και ενδεχομένως τα πρότυπα της Ευρωπαϊκής Ένωσης για τις συνθήκες υποδοχής μεταναστών.

1. **Κίνηση για Ισότητα, Στήριξη, Αντιρατσισμό (ΚΙΣΑ)**

Ο εκπρόσωπος της ΚΙΣΑ αναφέρθηκε μεταξύ άλλων στα προβλήματα ένταξης των προσφύγων στην κοινωνία, στη μακροχρόνια κράτηση των αιτητών ασύλου εντός των κλειστών κέντρων, στην υποχρεωτική επιστροφή ατόμων σε χώρες στις οποίες διατρέχουν κίνδυνο και στην ανάγκη συνεργασίας με τους Τουρκοκυπρίους και τα Ηνωμένα Έθνη για διαχείριση των μεταναστευτικών ροών μέσω της Πράσινης Γραμμής.

Περαιτέρω, επισήμανε την ανάγκη παροχής κατάλληλων υποδομών στέγασης και λήψης μέτρων, για να μην τυγχάνουν εκμετάλλευσης οι αιτητές ασύλου με πρόσχημα τη νομική εκπροσώπησή τους ενώπιον δικαστηρίου.

Επιπροσθέτως, αναφέρθηκε στις αυξημένες μεταναστευτικές ροές μέσω της Πράσινης Γραμμής και ειδικότερα των εικονικών φοιτητών, στους προβληματισμούς που διατυπώνονται τόσο στην έκθεση του State Department των Ηνωμένων Πολιτειών για την Κύπρο στον τομέα των ανθρώπινων δικαιωμάτων όσο και από την Επίτροπο Ανθρωπίνων Δικαιωμάτων του Συμβουλίου της Ευρώπης για τη μεταχείριση των αιτητών ασύλου και των μη κυβερνητικών οργανώσεων και για τις επιστροφές από την Κύπρο, καθώς και στην ανάγκη ενδελεχούς έρευνας από την Αστυνομία Κύπρου για αποφυγή πιθανής εσφαλμένης στοχοποίησης προσώπων για θέματα τρομοκρατίας.

1. **Κυπριακό Συμβούλιο για τους Πρόσφυγες**

Η εκπρόσωπος του Κυπριακού Συμβουλίου για τους Πρόσφυγες δήλωσε ότι η απουσία αποτελεσματικού συστήματος διαχείρισης ασύλου και μετανάστευσης έχει αντίκτυπο στην κοινωνία. Συναφώς, επισήμανε ότι είναι απαραίτητη η ένταξη των προσφύγων στην κοινωνία, όπως και η περαιτέρω στελέχωση της Υπηρεσίας Ασύλου. Επιπροσθέτως, υποστήριξε ότι ο αριθμός των αιτητών ασύλου οι οποίοι ισχυρίστηκαν ψευδώς ότι είναι ανήλικοι είναι πολύ μικρός και ότι η έλλειψη πρόσβασης σε νομική εκπροσώπηση και νομική αρωγή οδηγεί σε εκμετάλλευση των αιτητών ασύλου και διαφθορά.

Περαιτέρω, η ίδια εκπρόσωπος επισήμανε μεταξύ άλλων το υφιστάμενο νομοθετικό κενό αναφορικά με την οικογενειακή επανένωση και την ανάγκη διερεύνησης των υποθέσεων εμπορίας προσώπων.

1. **Mη κυβερνητική οργάνωση «Caritas Cyprus»**

Η εκπρόσωπος της μη κυβερνητικής οργάνωσης «Caritas Cyprus» ενημέρωσε για τη στήριξη που παρέχεται από μέρους της οργάνωσης στους αιτητές ασύλου για τη διατροφή και την πρόσβασή τους σε φάρμακα και εξέφρασε προβληματισμούς και επιφυλάξεις αναφορικά με την εφαρμογή των διαδικασιών για απόκτηση του επιδόματος ενοικίου.

1. **Ανθρωπιστικός οργανισμός «Hope for Children» CRC Policy Center**

Η εκπρόσωπος του ανθρωπιστικού οργανισμού «Hope for Children» CRC Policy Center αναφέρθηκε μεταξύ άλλων στα οφέλη που προκύπτουν για την κοινωνία από τη ένταξη σε αυτήν των αιτητών ασύλου, στην ανάγκη ταχείας διεκπεραίωσης των διαδικασιών χορήγησης ασύλου και στη δυνατότητα σύναψης συμφωνιών με άλλα κράτη μέλη της Ευρωπαϊκής Ένωσης για μετεγκατάσταση των προσφύγων. Επιπροσθέτως, επισήμανε την ανάγκη στήριξης των ασυνόδευτων ανηλίκων κατά τη μετάβασή τους στην ενήλικη ζωή μέσω της παροχής της δυνατότητας ανεξάρτητης διαβίωσης εντός της κοινότητας, καθώς και την πάγια θέση του οργανισμού για δομές ημιανεξάρτητης διαβίωσης για ασυνόδευτους ανήλικους πρόσφυγες.

1. **Ινστιτούτο Εργασίας Κύπρου (ΙΝΕΚ-ΠΕΟ)**

Ο εκπρόσωπος του ΙΝΕΚ-ΠΕΟ υποστήριξε την ανάγκη ενίσχυσης των πολιτικών ένταξης των προσφύγων στην κοινωνία, με την εκμάθηση της ελληνικής γλώσσας και την αξιοποίηση των δεξιοτήτων των προσώπων αυτών, καθώς και την ανάγκη προσφοράς προγραμμάτων κατάρτισης για ανάπτυξη δεξιοτήτων στον χώρο εργασίας.

1. **Μη κυβερνητική οργάνωση «Sistema Cyprus»**

Η εκπρόσωπος της μη κυβερνητικής οργάνωσης «Sistema Cyprus» ενημέρωσε την επιτροπή αναφορικά με τη ληφθείσα απόφαση για διακοπή της λειτουργίας του Γυμνασίου Φανερωμένης και την αντιμετώπιση των παιδιών που φοιτούσαν σε αυτό, επισημαίνοντας ότι οι γονείς δεν έλαβαν οποιαδήποτε επίσημη ενημέρωση επ’ αυτού. Όπως η ίδια εκπρόσωπος επισήμανε, αφενός δεν υπήρξε η κατάλληλη προετοιμασία από το Υπουργείο Παιδείας, Αθλητισμού και Νεολαίας ως προς τη φοίτηση των παιδιών σε άλλα σχολεία και αφετέρου τα παιδιά που θα φοιτούσαν στο Γυμνάσιο Φανερωμένης δεν έγιναν αποδεκτά από το Παγκύπριο Γυμνάσιο, χωρίς να αναφερθεί καμία αιτιολόγηση.

1. **Ομάδα Πρωτοβουλίας κατά των Συρματοπλεγμάτων**

Αναφορικά με την τοποθέτηση συρματοπλεγμάτων στη γραμμή κατάπαυσης του πυρός για σκοπούς αντιμετώπισης των μεταναστευτικών ροών, η εκπρόσωπος της Ομάδας Πρωτοβουλίας κατά των Συρματοπλεγμάτων δήλωσε ότι θυματοποιούνται οι επηρεαζόμενες κοινότητες, όπως και οι κάτοικοι και οι εργαζόμενοι που δραστηριοποιούνται στη Νεκρή Ζώνη. Επιπροσθέτως, εξέφρασε επιφυλάξεις ως προς την ασφάλεια των κατοίκων εντός της Νεκρής Ζώνης λόγω του εγκλωβισμού των μεταναστών στην περίκλειστη περιοχή, αλλά και ως προς την αποτελεσματικότητα του προτεινόμενου μέτρου τοποθέτησης συρματοπλεγμάτων, εφόσον θα υπάρχουν δίοδοι πρόσβασης στις κοινότητες.

1. **Θέσεις Επιτρόπου Προστασίας Δεδομένων Προσωπικού Χαρακτήρα με γραπτό σημείωμα**

Σύμφωνα με το γραπτό σημείωμα που απέστειλε στην επιτροπή η Επίτροπος Προστασίας Δεδομένων Προσωπικού Χαρακτήρα αναφορικά με το δεύτερο θέμα, ενημέρωσε σε προγενέστερο στάδιο το Υπουργείο Εσωτερικών και την Αστυνομία Κύπρου για τις προϋποθέσεις που πρέπει να πληρούνται όσον αφορά την εγκατάσταση και λειτουργία του συστήματος και των καμερών για σκοπούς διέλευσης εντός και εκτός της Νεκρής Ζώνης, προς συμμόρφωση με τις πρόνοιες του ΓΚΠΔ.

Όπως η ίδια μεταξύ άλλων ανέφερε στην εν λόγω επιστολή, τη νομική βάση αποτελεί η σχετική απόφαση του Υπουργικού Συμβουλίου και υπεύθυνος επεξεργασίας θα είναι η Αστυνομία Κύπρου. Επιπροσθέτως, όσον αφορά την ταυτότητα των προσώπων που θα έχουν δικαίωμα να εισέρχονται στη Νεκρή Ζώνη, όπως αντιλήφθηκε, η πρόθεση της εκτελεστικής εξουσίας είναι τα εν λόγω πρόσωπα να δηλώνουν τα στοιχεία τους στην οικεία επαρχιακή διοίκηση και, εφόσον εγκριθεί η διέλευση αυτών, να κοινοποιείται στην Αστυνομία Κύπρου για τη σχετική καταχώριση στο σύστημα.

Τέλος, η Επίτροπος Προστασίας Δεδομένων Προσωπικού Χαρακτήρα επισήμανε στο γραπτό σημείωμά της προς την επιτροπή ότι τα ερωτήματα που τέθηκαν ήταν διερευνητικής φύσεως και ότι ακόμη δεν έχει τεθεί ενώπιόν της κάτι οριστικό, ώστε να εκφράσει άποψη επί του θέματος.

**Γ. ΕΓΓΡΑΦΑ/ΣΤΟΙΧΕΙΑ/ΠΛΗΡΟΦΟΡΙΕΣ ΠΟΥ ΖΗΤΗΘΗΚΑΝ**

 Ο πρόεδρος και τα μέλη της επιτροπής ζήτησαν από τις αρμόδιες κρατικές υπηρεσίες την κατάθεση πρόσθετων στοιχείων και επεξηγήσεων σε σχέση με επιμέρους ζητήματα τα οποία αναδείχθηκαν στο πλαίσιο της συζήτησης των υπό εξέταση θεμάτων. Ειδικότερα, ζητήθηκε μεταξύ άλλων να υποβληθούν στην επιτροπή τα πιο κάτω:

1. Πληροφορίες αναφορικά με το πρόγραμμα σίτισης στο Κέντρο Πρώτης Υποδοχής «Πουρνάρα», στο Κέντρο Υποδοχής και Φιλοξενίας Αιτητών Διεθνούς Προστασίας στην Κοφίνου και στο κέντρο φιλοξενίας «Λίμνες» σύμφωνα με τον προκηρυχθέντα διαγωνισμό.
2. Υπόμνημα της Επιτρόπου Προστασίας των Δικαιωμάτων του Παιδιού αναφορικά με τις εκθέσεις της για τη μεταχείριση των ασυνόδευτων ανήλικων αιτητών ασύλου.
3. Στοιχεία από το Υπουργείο Εσωτερικών για τη στελέχωση της Υπηρεσίας Ασύλου, τις συμβάσεις που έχουν συναφθεί αναφορικά με τα κέντρα υποδοχής και φιλοξενίας και πληροφορίες αναφορικά με τις μεταναστευτικές ροές και τις διαδικασίες εξέτασης αιτήσεων ασύλου.
4. Κατάλογο των ασφαλών τρίτων χωρών, όπως αυτός καταρτίστηκε από την Ευρωπαϊκή Ένωση.
5. Πληροφορίες από το Υφυπουργείο Κοινωνικής Πρόνοιας που αφορούν μεταξύ άλλων τους ασυνόδευτους ανήλικους αιτητές ασύλου και την καταβολή επιδομάτων.
6. Στοιχεία αναφορικά με το κατά πόσο έχουν γίνει διαβήματα για ενημέρωση των χωρών της Αφρικής μέσω της Καθολικής Εκκλησίας για θέματα παράνομων μεταναστών και εικονικών φοιτητών.
7. Πληροφορίες όσον αφορά υποθέσεις εμπορίας προσώπων και ειδικότερα εμπορίας προσώπων εντός της Νεκρής Ζώνης, καθώς και συλλήψεις ή/και ποινικές διώξεις για εμπορία προσώπων και διακίνηση μεταναστών.
8. Έκθεση πεπραγμένων της Αστυνομίας Κύπρου αναφορικά με την εμπορία προσώπων στην Κύπρο.
9. Τη γραπτή επικοινωνία του Υπουργείου Εξωτερικών με την UNFICYP για την τοποθέτηση συρματοπλέγματος στη γραμμή κατάπαυσης του πυρός.
10. Στοιχεία αναφορικά με τις συλλήψεις που πραγματοποιήθηκαν από την Αστυνομία Κύπρου για τη διασπορά ψευδών ειδήσεων.

 Σημειώνεται ότι μετά το πέρας της τρίτης συνεδρίας της επιτροπής για τη συζήτηση του πρώτου θέματος η τέως Υπουργός Δικαιοσύνης και Δημοσίας Τάξεως και ο Αρχηγός Αστυνομίας, προς απάντηση σε επιστολή που απέστειλε ο πρόεδρος της Κοινοβουλευτικής Επιτροπής Εσωτερικών, κατέθεσαν ενώπιον της επιτροπής περαιτέρω στοιχεία αναφορικά με τις ενέργειες στις οποίες προβαίνει η Αστυνομία Κύπρου για εντοπισμό ελλειπόντων προσώπων, καθώς και αναφορικά με τον αριθμό των ασυνόδευτων ανηλίκων οι οποίοι δηλώθηκαν ως ελλείποντα πρόσωπα και τον αριθμό των προσώπων που έχουν εντοπιστεί.

 Σημειώνεται επίσης ότι αναφορικά με τα ως άνω υπ’ αριθμόν 4, 6, 8, 9 και 10 στοιχεία, καθώς και την εμπορία προσώπων εντός της Νεκρής Ζώνης, δεν αποστάλθηκαν από τους αρμοδίους στην επιτροπή οποιαδήποτε περαιτέρω στοιχεία πέραν των όσων διαμείφθηκαν κατά τη συζήτηση στο πλαίσιο των συνεδριάσεων της επιτροπής.

**Δ. ΕΠΙΣΗΜΑΝΣΕΙΣ/ΔΙΑΠΙΣΤΩΣΕΙΣ/ΣΥΜΠΕΡΑΣΜΑΤΑ**

Η Κοινοβουλευτική Επιτροπή Εσωτερικών, αφού έλαβε υπόψη όλα όσα τέθηκαν ενώπιόν της, αποφάσισε ομόφωνα όπως υποβάλει την παρούσα έκθεση ενώπιον της ολομέλειας του σώματος.

 Συναφώς, η Κοινοβουλευτική Επιτροπή Εσωτερικών, ανεξάρτητα από τις επιμέρους τοποθετήσεις των κομμάτων για τα υπό αναφορά θέματα, όπως αυτές θα εκτεθούν κατά τη συζήτησή τους ενώπιον της ολομέλειας του σώματος, και λαμβάνοντας υπόψη όλα όσα τέθηκαν ενώπιόν της στο πλαίσιο της άσκησης του κοινοβουλευτικού ελέγχου, ομόφωνα κατέληξε στις ακόλουθες επισημάνσεις/διαπιστώσεις/συμπεράσματα:

1. Η Κοινοβουλευτική Επιτροπή Εσωτερικών επισημαίνει ότι οι αυξανόμενες μεταναστευτικές και προσφυγικές ροές στη Δημοκρατία καθιστούν επείγουσα την αποτελεσματική διαχείριση του μεταναστευτικού ζητήματος μέσω ενός ολοκληρωμένου σχεδιασμού και μίας συγκροτημένης πολιτικής διαχείρισης.
2. Ο σχεδιασμός και η διαχείριση πρέπει να αφορά την πρώτη υποδοχή και φιλοξενία, την ταχεία, σύννομη και αποτελεσματική εξέταση αιτήσεων, τη συγκροτημένη και αποτελεσματική διαδικασία επιστροφών και τέλος τις ολοκληρωμένες πολιτικές συμπερίληψης για όσους κρίνεται ότι δικαιούνται να παραμένουν στη Δημοκρατία.
3. Επ’ αυτού, η επιτροπή διαπιστώνει ειδικότερα ότι η είσοδος μεταναστών στις ελεγχόμενες από την κυβέρνηση της Κυπριακής Δημοκρατία περιοχές μέσω της γραμμής κατάπαυσης του πυρός καθιστά επιτακτική τη λήψη μέτρων για αποτελεσματική και όχι αποσπασματική αντιμετώπιση του φαινομένου αυτού.
4. Συναφώς, **η επιτροπή θεωρεί απαραίτητη τη συνεχή και ολοκληρωμένη ενημέρωση της Ευρωπαϊκής Ένωσης αναφορικά με τις μεταναστευτικές ροές, τα μέτρα αντιμετώπισης αυτών και άλλα συναφή θέματα, καθότι κρίνεται αναγκαία η** επίδειξη αλληλεγγύης από μέρους των κρατών μελών της Ευρωπαϊκής Ένωσης προς υποστήριξη της Κυπριακής Δημοκρατίας ως χώρας πρώτης υποδοχής στην Ευρωπαϊκή Ένωση, η οποία αντιμετωπίζει ιδιαίτερα προβλήματα από τις ολοένα αυξανόμενες μεταναστευτικές ροές.
5. Στο πλαίσιο αυτό η επιτροπή κρίνει ότι απαιτείται η υιοθέτηση και εφαρμογή αποτελεσματικών μέτρων για περιορισμό των μεταναστευτικών ροών, τα οποία όμως εν πάση περιπτώσει πρέπει να λαμβάνονται υπό την αίρεση της συμμόρφωσης της Κύπρου με τις ευρωπαϊκές και διεθνείς υποχρεώσεις της και της διασφάλισης των δικαιωμάτων τόσο των πολιτών της Δημοκρατίας όσο και των μεταναστών.
6. Επιπροσθέτως, η επιτροπή διαπιστώνει ότι, παρότι επήλθαν βελτιώσεις και διορθωτικά μέτρα αναφορικά με την αποτροπή της τέλεσης εικονικών γάμων μεταξύ Κυπρίων πολιτών και αλλοδαπών και την αντιμετώπιση των ροών εικονικών φοιτητών από τρίτες χώρες στη Δημοκρατία, υπάρχουν περιθώρια βελτίωσης όσον αφορά στην αυστηρή εφαρμογή της ισχύουσας νομοθεσίας με σκοπό την πάταξη των φαινομένων αυτών.
7. Όσον αφορά στην τοποθέτηση συρματοπλέγματος κατά μήκος της γραμμής κατάπαυσης του πυρός ως μέτρου αντιμετώπισης των μεταναστευτικών ροών, διαπιστώνεται αφενός η πρόθεση του κράτους για επιβολή μέτρων με σκοπό τη διαχείριση των εν λόγω ροών, επισημαίνεται αφετέρου σωρεία προβληματισμών και επιφυλάξεων ως προς την αποτελεσματικότητα του συγκεκριμένου μέτρου και τα προβλήματα που δημιουργούνται για τους κατοίκους των επηρεαζόμενων κοινοτήτων από την τοποθέτηση συρματοπλέγματος, ειδικότερα όσον αφορά στην ποιότητα ζωής, στον εγκλωβισμό κατοίκων στη Νεκρή Ζώνη, στην ασφάλεια, στην ελεύθερη διακίνηση, καθώς και στην αξιοποίηση των περιουσιών των κατοίκων.
8. Η επιτροπή θεωρεί επίσης ότι, παρ’ όλο που λήφθηκαν μέτρα με σκοπό την ταχεία εξέταση των αιτήσεων ασύλου, παρατηρούνται αδυναμίες στη διεκπεραίωση των αιτήσεων από την Υπηρεσία Ασύλου του Υπουργείου Εσωτερικών εντός των καθορισμένων χρονοδιαγραμμάτων και ως εκ τούτου απαιτείται η ουσιαστική βελτίωση της ακολουθητέας διαδικασίας για την έγκαιρη διεκπεραίωση των εν λόγω αιτήσεων.
9. Για σκοπούς επίτευξης ταχείας και έγκαιρης διεκπεραίωσης των αιτήσεων ασύλου η επιτροπή κρίνει αναγκαία την άμεση ενίσχυση και στελέχωση με μόνιμο προσωπικό των αρμόδιων κρατικών υπηρεσιών που διαχειρίζονται τις διαδικασίες εξέτασης των εν λόγω αιτήσεων, εφόσον οι συγκεκριμένες υπηρεσίες αδυνατούν να ανταποκριθούν στον συνεχιζόμενα αυξανόμενο αριθμό αιτήσεων ασύλου.
10. Επ’ αυτού, η επιτροπή επισημαίνει την ανάγκη διασαφήνισης των αρμοδιοτήτων των αρμόδιων υπηρεσιών για θέματα μεταναστευτικού, αλλά και επίτευξης καλύτερου συντονισμού μεταξύ τους, που θα συνδράμει τη βελτίωση των διαδικασιών εξέτασης των αιτήσεων ασύλου και διαχείρισης των συνθηκών διαβίωσης των αιτητών ασύλου.
11. Πέραν των πιο πάνω, η επιτροπή σημειώνει την ανάγκη υιοθέτησης διαδικασιών οι οποίες θα διασφαλίζουν την πρόσβαση σε κατάλληλη νομική εκπροσώπηση των ασυνόδευτων ανηλίκων και την παροχή νομικής αρωγής σε αιτητές ασύλου, καθώς και την αποτελεσματική προστασία των εν λόγω αιτητών από περιστατικά εκμετάλλευσης κατά τη διαδικασία εξέτασης των αιτήσεών τους.
12. Επιπροσθέτως, η επιτροπή υποστηρίζει την ανάγκη διασφάλισης ανθρώπινων και αξιοπρεπών συνθηκών διαβίωσης των ατόμων που βρίσκονται εντός των κέντρων υποδοχής και φιλοξενίας και ως εκ τούτου κρίνει αναγκαία την προώθηση και υλοποίηση έργων για την αναβάθμιση και βελτίωση των υποδομών αυτών, καθώς και την απρόσκοπτη πρόσβαση των εν λόγω ατόμων σε υπηρεσίες υγείας.
13. Στο πλαίσιο αυτό η επιτροπή κρίνει περαιτέρω ότι πρέπει να εκπονηθεί σχέδιο δράσης για αποτελεσματική αντιμετώπιση και καταστολή των περιστατικών εγκληματικότητας που καταγράφονται εντός και περιμετρικά των κέντρων υποδοχής και φιλοξενίας.
14. Πέραν των πιο πάνω, η επιτροπή επισημαίνει την ανάγκη ύπαρξης μηχανισμού, ώστε να διασφαλίζεται ότι οι μετανάστες διαμένουν σε κατάλληλους χώρους φιλοξενίας, καθώς και λήψης μέτρων για αποφυγή φαινομένων γκετοποίησης και εντοπισμού των προσώπων που συμβάλλουν στη δημιουργία τέτοιων φαινομένων.
15. Καταγράφηκε επίσης από την επιτροπή απαρέσκεια για την ολιγωρία και τις αστοχίες σε σχέση με την προστασία της δημόσιας τάξης και ασφάλειας κατά τα επεισόδια που σημειώθηκαν στον Χλώρακα και στη Λεμεσό.
16. Περαιτέρω, η επιτροπή θεωρεί απολύτως σημαντική τη διασφάλιση των δικαιωμάτων των ασυνόδευτων ανήλικων αιτητών ασύλου ως ευάλωτων προσώπων, ειδικότερα ως προς την παροχή κατάλληλου βιοτικού επιπέδου και ασφαλών και κατάλληλων υλικών συνθηκών υποδοχής, την έγκαιρη διεκπεραίωση των διαδικασιών και εξετάσεων για τη διαχείριση των ανηλίκων, την απρόσκοπτη πρόσβαση αυτών σε υπηρεσίες υγείας, εκπαίδευσης και ψυχαγωγίας και τη διασφάλιση αξιοπρεπών συνθηκών διαβίωσης εν γένει των ασυνόδευτων ανήλικων αιτητών ασύλου.
17. Επ’ αυτού, η επιτροπή θεωρεί ότι ο έγκαιρος εντοπισμός των αδυναμιών των εφαρμοστέων πρακτικών διαχείρισης των ασυνόδευτων ανηλίκων και των συνθηκών διαβίωσής τους, όπως και των λαθών και παραλείψεων που δυνατό να διαπιστώθηκαν από τις αρμόδιες αρχές στο εν λόγω ζήτημα θα συνδράμει τη μείωση του αριθμού των ανηλίκων που αποχωρούν από τους χώρους που διαμένουν.
18. Η επιτροπή κρίνει επίσης απαραίτητη την ύπαρξη ενός ολοκληρωμένου σχεδιασμού από το Υφυπουργείο Κοινωνικής Πρόνοιας όσον αφορά στη διαχείριση των ανηλίκων υπό τη νομική φροντίδα του κράτους.
19. Συναφώς, η επιτροπή σημειώνει την ανάγκη για άμεση ενίσχυση και στελέχωση των κρατικών υπηρεσιών που έχουν αρμοδιότητα ως προς τη φροντίδα των ασυνόδευτων ανηλίκων, προκειμένου να διασφαλιστούν τα δικαιώματα των παιδιών και η ουσιαστική ικανοποίηση των αναγκών τους.
20. Περαιτέρω, η επιτροπή κρίνει αναγκαίο όπως επέλθει εξορθολογισμός και βελτίωση της ισχύουσας νομοθεσίας η οποία διέπει την εκπροσώπηση των ασυνόδευτων ανηλίκων, προκειμένου να μην τίθεται ζήτημα ενδεχόμενης σύγκρουσης συμφέροντος.
21. Η επιτροπή κρίνει απαραίτητη την εντατικοποίηση των προσπαθειών της Αστυνομίας Κύπρου για τον εντοπισμό και τη δίωξη διακινητών μεταναστών και προσφύγων, καθώς και των συνεργατών των εν λόγω διακινητών που δραστηριοποιούνται στη Δημοκρατία, ώστε να συνδράμει στις προσπάθειες για καταστολή της παράνομης διακίνησης μεταναστών και στον περιορισμό των μεταναστευτικών ροών.
22. Στο πλαίσιο αυτό κρίνεται απαραίτητη η ενίσχυση των προσπαθειών για την καταπολέμηση της εμπορίας προσώπων, την οποία δύναται να υποστούν μετανάστες εξαιτίας της ευάλωτης θέσης στην οποία βρίσκονται, καθώς και η εντατικοποίηση των προσπαθειών των διωκτικών αρχών για διερεύνηση και δίωξη προσώπων για υποθέσεις εμπορίας προσώπων.
23. Η επιτροπή θεωρεί αναγκαία την αξιολόγηση για αυστηροποίηση των ποινών που επιβάλλονται σε περιπτώσεις ατόμων που μετέχουν ή/και παρακινούν τη διάπραξη πράξεων με ρατσιστικό χαρακτήρα.
24. Εξίσου σημαντική κρίνεται η αξιολόγηση για αναθεώρηση των προνοιών της νομοθεσίας η οποία ρυθμίζει την οικογενειακή επανένωση προσφύγων, ώστε να παρέχεται η δυνατότητα οικογενειακής επανένωσης και στα άτομα με καθεστώς συμπληρωματικής προστασίας.
25. Επιπροσθέτως, η επιτροπή διαπιστώνει μεν αύξηση στον αριθμό των επιστροφών παράτυπων μεταναστών σε τρίτες χώρες, επισημαίνει δε την ανάγκη επίσπευσης και επιτάχυνσης των διαδικασιών επιστροφών και εντατικοποίησης των προσπαθειών των αρχών για την πραγματοποίηση νομότυπων επιστροφών σε χώρες που αρνούνται να συνεργαστούν, καθώς και διεξαγωγής κοινών επιχειρήσεων επιστροφών με άλλα κράτη μέλη της Ευρωπαϊκής Ένωσης, διασφαλίζοντας σε κάθε περίπτωση κατά την εφαρμογή της διαδικασίας επιστροφής την αναγκαία προστασία των μεταναστών.
26. Ταυτόχρονα, εισηγείται την αξιολόγηση της ενεργούς εμπλοκής των πρεσβειών, προξενείων και διπλωματικών αποστολών της Κύπρου στο εξωτερικό για προώθηση των θέσεων της Κύπρου σε τρίτες χώρες αναφορικά με την επιστροφή πολιτών αυτών.
27. Συναφώς, η επιτροπή αφενός μεν διαπιστώνει τις αδυναμίες που εντοπίζονται στη διαχείριση των αιτητών ασύλου των οποίων η αίτηση απορρίφθηκε και τη μη ύπαρξη επαρκών χώρων κράτησης αυτών μέχρι την επιστροφή τους στις χώρες καταγωγής τους, αφετέρου δε κρίνει αναγκαίο τον καθορισμό ενός ολοκληρωμένου σχεδιασμού για τον χειρισμό των εν λόγω περιπτώσεων, όπως και την εντατικοποίηση των προσπαθειών της Αστυνομίας για εντοπισμό των εν λόγω προσώπων.
28. Πέραν των πιο πάνω, η επιτροπή διαπιστώνει ότι εντός του πλαισίου διαχείρισης του μεταναστευτικού εμπίπτει και αποτελεί ιδιαίτερης σημασίας ζήτημα η διαχείριση της παρουσίας μεταναστών και προσφύγων στην κυπριακή κοινωνία και ως εκ τούτου κρίνει αναγκαία την εφαρμογή μίας ολοκληρωμένης εθνικής στρατηγικής και την προώθηση των απαιτούμενων δράσεων και πολιτικών συμπερίληψης.
29. Επ’ αυτού, η επιτροπή κρίνει απαραίτητο όπως για σκοπούς κοινωνικής ένταξης και ενσωμάτωσης μεταναστών και προσφύγων στην κυπριακή κοινωνία βελτιωθούν οι διαδικασίες πρόσβασης των εν λόγω προσώπων στην αγορά εργασίας, στη στέγαση, στην ψυχοκοινωνική στήριξη, στην εκπαίδευση και στην υγεία.
30. Συναφώς, η επιτροπή επισημαίνει ότι κρίνεται αναγκαία η ευαισθητοποίηση των τοπικών κοινωνιών και η ενίσχυση εκστρατειών γενικής πληροφόρησης ως προς τα πλεονεκτήματα που απορρέουν για την κοινωνία ευρύτερα από την ενσωμάτωση των μεταναστών και προσφύγων, προκειμένου να καταπολεμηθούν οι διακρίσεις, τα φαινόμενα ρατσιστικής συμπεριφοράς, οι εντάσεις και ο κοινωνικός αποκλεισμός.
31. Παράλληλα, κρίνεται ιδιαίτερα σημαντική η πραγματοποίηση εκστρατειών ενημέρωσης της κοινωνίας αναφορικά με τη διασπορά ψευδών ειδήσεων για τους αιτητές ασύλου και το μεταναστευτικό ζήτημα εν γένει.
32. Τέλος, η επιτροπή υπογραμμίζει το χρέος της πολιτείας να διασφαλίζει τη δημόσια ασφάλεια και σαφώς το καθήκον των αστυνομικών αρχών να παρέχουν την απαιτούμενη προστασία στους πολίτες, καταστέλλοντας αποτελεσματικά και με τον ενδεδειγμένο τρόπο επεισόδια βίας που ενδεχομένως να προκύπτουν σε ορισμένες περιπτώσεις και να εμπλέκονται σε αυτά είτε μετανάστες και πρόσφυγες είτε Κύπριοι πολίτες.

 Υπό το φως των πιο πάνω, η επιτροπή, με στόχο την αποτελεσματική αντιμετώπιση των μεταναστευτικών και προσφυγικών ροών στην Κύπρο και τη διαχείριση των ζητημάτων που αφορούν σε μετανάστες, πρόσφυγες και αιτητές ασύλου, δηλώνει πρόθυμη να συνδράμει την προσπάθεια που καταβάλλεται στο πλαίσιο της συνεχούς άσκησης κοινοβουλευτικού ελέγχου, όποτε αυτό κριθεί σκόπιμο, αλλά και με όλα τα μέσα που διαθέτει η Βουλή ως νομοθετικό σώμα.

18 Απριλίου 2024

 ΔΠ/ΜΧ/ΜΓ/ΝΧ/ΧΜ/ΘΚ

Αρ. Φακ.: 23.04.038.207-2021, 23.04.038.1077-2021